Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/107 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/107\nSANT MARC, XIV.\nAwalc’h eo ! deuet eo an heur ; setu, Mab an den a zo livret etre daouarn ar bec’herien. (42) Savit, deomp, setu o tostaad an hini a drahis ac’hanoun.\n(43) Ha kerkent, evel ma oa c’hoas o komz, e teuaz Judas, unan euz an daouzec, ha ganthan eur vanden vraz a dud gant klezeier ha bizier, a-berz prinsed ar veleien, ar Scribed hag ar re Ancien. (44) Hogen an hini a drahisse anezhan hen doa roet dezhe ar sin-man : An hini a bokin dezhan, hennes eo ; crogit enhan, ha kassit anezhan ganeoc’h, en eur diwall anezhan mad. (45) Kerkent eta evel ma oa erruet, e tostaaz outhan hag e lavaraz dezhan : Mestr, Mestr ; hag e pokaz dezhan. (46) A-neuze e toaljont ho daouarn var Jesus, hag e crogjont enhan.\n(47) Hag unan euz ar re a oa eno a dennaz he gleze, a skoaz gant eur mevel d’ar beleg braz, hag a droc’haz he skouarn dezhan.\n(48) Neuze Jesus, o komz outhe, a lavaraz : C’houi a zo deuet gant klezeier ha bizier da gregi enoun, evel en eul laer. (49) Bemdez e oann en ho touez, o kelen ebarz an templ, ha n’hoc’h euz ket croget enoun ; mes kement-man a c’hoarvez evit ma vezo accomplisset ar Scrituriou.\n(50) Neuze he holl diskibien, o veza dilezet anezhan, a dec’haz kuit.\n(51) Ha bez’ e oa ouz he heul, eun den yaouank gwisket gaut eul linsel hep-ken en-dro d’he gorf ; hag an dud yaouank a grogaz enhan. (52) Mes hen, o lezel he linsel, a dec’haz kuit deuz tre ho daouarn en noaz.\n(53) Neuze e kasjont Jesus da di ar beleg braz, e pe leac’h e oa dastumet holl brinsed ar veleien, ar re Ancien hag ar Scribed.\n(54) Per a heuliaz anezhan a-ziabell bete porz ar beleg braz. Hag e oa eno azezet assambles gant an domestiket, hag o tomma e-kichen an tan.\n(55) Hogen, prinsed ar veleien hag ar c’honseil holl euz ar Sanhedrin a glaske eun testeni-benag a-enep Jesus, evit hen lakaad d’ar maro ; ha ne gavent hini e-bed. (56) Rag kalz a roe testeni faoz en he enep ; mes ho zesteniou n’en em accordent ket. (57) Hinienou a zavaz neuze, hag a zougaz eun testeni faoz a-enep dezhan, en eur lavaret : (58) Hen klevet hon euz o lavaret : Me a ziskaro an templ-man, pehini a zo bet great gant daouarn an dud, hag en tri devez e savin eun all ha na vezo ket great gant daouarn\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/107&oldid=125195 »\nKemmoù diwezhañ degaset d'ar bajenn-mañ d'an 9 Eos 2018, da 11:10.


Accueil / Degemer / Lec'h / Bro C'hall / Dibunadeg ar 14 a viz Gouere\nMaxime TOUZE 14 July 2017\nHiziv e oa bet un nebeud rejimantoù eus arme Bro-C’hall o tibunañ e straedoù Pariz evel bep bloaz. Krouet e oa bet un dibunadeg-mañ e 1880 gant an Trede Republik. D’ar memes mare e voe bet divizet e vefe ur gouel broadel hag ur c’han broadel. Pal an Trede Republik a oa sevel liammoù etre an holl geodedourien o krouiñ ur santimant broadel na oa ket dioutañ er vro.\nC’hoant o doa pennoù ar Republik e vefe un dibunadeg gant soudarded evit diskouez e oa en em savet en-dro arme Bro-C’hall goude bezañ bet trec’het dek vloaz kent gant arme Prusia. C’hoant o doa da ziskouez o nerzh da adkemer an tiriadoù kollet. An dibunadeg-se a zo ur sin brezel hep mar ebet, n’eo ket peoc’hus tamm ebet.\nPelec’h e vez dalc’het dibunadegoù evel-se er bed hiziv an deiz ? N’eus ket kalz a vroioù ken a ra dibunadegoù soudarded ken bras evit o devezh broadel. Ha peurvuiañ ez eo broioù gant ur renad aotrouniek pe un diktatouriezh e penn ar vro : Sina, Korea an Norzh, Rusia, Kuba, Iran,… Pebezh skouerioù ! En Europa e vez graet dibunadegoù bihan e Bro-Spagn, Portugal hag Italia, met n’int ket ken bras hag e Bro-C’hall.\nPolitikourien evel Eva Joly hag ar re C’hlas o doa goulennet un nebeud bloavezhioù ’zo e vefe dilezet an darvoud-mañ, un arouez eus an amzer dremenet, un arouez a vrezel, hag ivez evit abegoù ekologel hag espern arc’hant. Bro-C’hres en doa espernet pemp milion a euroioù o tilezel o dibunadeg a veze dalc’het d’an 29 a viz Meurzh. Straedoù Pariz a vez drastet gant ar c’hirri-hobregonet, ar pezh a goust ker da adober. Met petra ne vefe ket graet evit meurded Bro-C’hall ? Poent bras e vefe koulskoude paouez gant an darvoud koustus, saotrus ha warlerc’hiet-mañ…\nShare the post "Dibunadeg ar 14 a viz Gouere"


Raymond Delaporte - Wikipedia\n(Adkaset eus Remon ar Porzh)\nRaymond Delaporte d'ar 17 a viz Mae 1941\ne Kastell-Nevez-ar-Faou, e Breizh\nGalleg, Brezhoneg, Saozneg\n"Le devoir de l'Heure" testenn gant Raymond Delaporte e kazetenn ar strollad L'Heure Bretonne d'an 12 a viz Kerzu 1943)\nRaymond Delaporte (Kastell-Nevez-ar-Faou, 13 a viz Gwengolo 1907 - 7 a viz Du 1990) a oa ur broadelour breizhat katolik hag ur geriadurour. Remont ar Porzh e oa e anv brezhonek.\n4 An istorour\nGenidik e oa Raymond Delaporte eus Kastell-Nevez ar Faou. Daou vreur en doa, Herve Delaporte hag Yves Delaporte, anavezet o-daou ivez en emsav broadel breizhek. Mont a reas da skol-veur Angers d'ober e studi war ar Gwir. Da ugent vloaz e lakaas e anv e Strollad Emrenerien Vreiz. E 1932 e savas Breuriez ar Brezoneg er Skoliou, asambles gant tud evel Yeun ar Gow, evit kas ar brezhoneg war-raok er skolioù kristen. E miz Meurzh 1938 e voe anvet da rener ar strollad Bleun Brug. Dilezel a reas renerezh ar Bleun-Brug e miz Kerzu 1940, pa voe galvet da gemer penn Strollad Broadel Breizh e-lec'h Olier Mordrel.\nLabourat a reas da frammañ gwelloc'h Strollad Broadel Breiz, betek 1944. Tec'hout a reas Raymond Delaporte e fin ar brezel da vont da Iwerzhon, hag e vreur Yves Delaporte da Vro-Skos. Kondaonet e voe e miz Mae 1947 da 20 vloaz galeoù met didamallet e voe diwezhatoc'h, pa reas engalv enep ar varnadenn-se.\nChom a reas e vuhez-pad en Iwerzhon : eno e kelennas en ur skol brevez da gentañ hag e skol-veur Korkig da c'houde. D'ar mare-se e troas e saozneg levr-skol Per Denez, Brezhoneg buan hag aes, ha sevel a reas ur geriadur brezhoneg-saozneg kentañ. Ur wech war e leve e tistroas da Vreizh hag e labouras war ur geriadur brezhoneg-saozneg bras, gant skouerioù. Mervel a reas er C'hastell-Nevez d'ar 7 a viz Du 1990.\nAn istorour[kemmañ | kemmañ ar vammenn]\nUn istorour e oa ivez Raymond Delaporte. Labouret en devoa war istor Kastell-Nevez-ar-Faou evel e dad.\nSetu tresadennoù gant an tad bet embannet e 1909 er Bulletin de la Société préhistorique de France.\nAr C'hastel Rosabaouen.\nElementary Breton-English Dictionary, Cork University Pesss, 1979 ; advoullet e 1986 ha 1992.\nElementary English-Breton Dictionary, Mouladurioù Hor Yezh, 1990.\nElementary Breton-English and English-Breton Dictionary, Mouladurioù Hor Yezh, 1995 ; an div levrenn unanet en ul levr.\nGeriadur brezhoneg-saozneg gant skouerioù, 3 levrenn embannet : A-B, CH-C'H-D, E-F-G, Mouladurioù Hor Yezh, 1986, 1989, 1993 ; sinet « Remon ar Porzh ».\nL'Heure Bretonne Even 1940 - Even 19440.\nWar du ar pal, Dastumadenn studiadennoù diwar-benn Breiz, Revue d'études bretonne, miz C'hwevrer 1938 ha miz Eost 1939.\nBrezhoneg... buan hag aes – A beginner's course in Breton, adapted from the French of Per Denez, Cork University Press, 1añ a viz Genver 1977 (ISBN 978-0-902561-11-3)\nRemont Delaporte, Reun ar C'halan : div blanedenn, 214 pajenn, Al Lanv, Gouhere 2019 (ISBN 978-2-916745-33-6)\nAdtapet diwar « https://br.wikipedia.org/w/index.php?title=Raymond_Delaporte&oldid=1855904 »\nKemmoù diwezhañ degaset d'ar bajenn-mañ d'an 10 Du 2019, da 22:20.


Partit dels Comunistes de Catalunya - Wikipedia\nBanniel Strollad Komunourion Katalonia (PCC)\nBanniel all implijet gant Strollad Komunourion Katalonia (PCC)\nPartit dels i les Comunistes de Catalunya ("Strollad Komunourion Katalonia") a oa bet krouet e 1982 pa'c'h eas kuit ur rann eus Partit Socialista Unificat de Catalunya (PSUC, "Strollad Sokialour Unvan Katalonia") a save a-du gnt an Unaniezh Soviedel..\nE Kendalc'h ar Strollad bet dalc'het e miz Genver 1981 e oa bet kaset d'an traoñ an tezennoù eurokomunour bet lakaet e pleustr gantañ betek-hen, ha dilennet e oa bet Pere Ardiaca evel prezidant ar Strollad, hag eñ bet ezel eus Partit Comunista de Catalunya e 1936 pa oa bet enteuzet gant PSUC o sevel a-du gant URSS.\nLevezonet betek re e teuas da vezañ politikerezh PSUC gant Strollad Komunour Spagn (PCE, Partido Comunista de España) hervez an eurogomunourion ha dont a rajont a-benn da skarzhañ Ardiaca diouzh e bost ur c'hwec'h mi war-lerc'h. Tamallet da vezañ krouet un isrann e diabarzh ar Strolald e oa bet skarzhet dioutañ da vat ha gantañ ec'h eas kuit an dud a save a-du gant URSS e miz Ebrel 1982, bet savet gante da c'houde Partit dels Comunistes de Catalunya (PCC, "Strollad Komunourion Katalonia") ha dilennet e oa bet Ardiaca evel e brezidant.\nE 1987 e kemeras perzh PCC e krouidigezh Iniciativa per Catalunya, m'en en em disrannañ a reas nebeud warlerc'h.\nStrollad komunour pennañ katalonia an hini eo, gant daou dileuriad, Jordi Miralles i Merce Civit, e Parlamant Katalonia e 2006 dre ar gengevredad Icv-Esquerra Unida i Alternativa (EUiA) hag ur senedour, Joan Josep Nuet, dre an hevelep kengevredad.\nUr rann eus Esquerra Unida i Alternativa eo PCC hiziv.\nEmbannet e vez gant ar strollad ar gelaouenn Avant ("War-raok") ha bep bloaz e vez aozet ur gouel dindan an anv-se gantañ.\nCJC-Joventut Comunista Col·lectiu de Joves Comunistes-Joventut Comunista (CJC-JC, "Kengor ar gomunourion yaouank - yaouankiz Komunour") eo anv yaouankizoù ar Strollad.\nAdtapet diwar « https://br.wikipedia.org/w/index.php?title=Partit_dels_Comunistes_de_Catalunya&oldid=1590431 »\nKemmoù diwezhañ degaset d'ar bajenn-mañ d'an 4 Gwe 2014, da 14:53.


Joseph Porta - Wikipedia\nObergefreiter dre c'hras Doue\nJoseph Porta, a zo un dudenn a adkaver lies e romantoù istorel Sven Hassel.\nObergefreiter ez eo ha goude-se Stabsgefreiter. Genidik eus Berlin o vevañ e karter Berlin-Moabit a-raok an Eil Brezel-bed. Kondaonet ez eo d'ar c'hampoù-bac'h dre ma oa sokialour hag en devoa plantet ur banniel ruz war tour un iliz. Goude ar c'hampoù-bac'h en em gav er 27vet rejimant panzer.\nBlev rouz foll en deus, plijout a ra dezhañ dougen un tog-uhel melen hag ur werenn-lagad gant ur smoking bet holl gounezet en ur druchañ e-pad ur c'hoari kartoù e Bukarest e Roumania.\nMervel a ra toullgofet gant ur gontell rusian. Gant e gamaladed tro-dro dezhañ, Beier "an hini kozh" a c'hoari dezhañ kanaouenn Heinrich Heine Loreleï gant e Harmonika evit ambrougañ anezhañ etrezek an anaon.\nHardizh gant un teod lemm aon a ra d'an ofiserien na fell ket dezho bezañ luet dirak ho soudarded. N'eo ket aonik rak muntrañ un ofisour pa vez ul loen fall anezhañ hervezhañ 'pezh a zisplij bras da Beier "an hini kozh".\nUr gwerenn lagad\nTog bras melen\nPlijet ez eo gant kontañ istorioù hir hag ijinet, istorioù lec'h ma vez an harozh o kaout troioù-kaer digredus hag hudur. Pa vez enouet pe enkrezet e gamaraded e c'houlennont dezhañ da gontañ un istor, darn an amzer ne teu ket a-benn da echuiñ e gontadenn en ur vezañ direnket gant ar brezel pe pa sav cheu etrezañ hag ur gamarad stourm.\nGellet a ra c'hwezhañ ar boued a-bell ha gant e gamarad Breur Bihan ez eo mailh evit kavout danvez da zebriñ ne ra forzh al lec'h. Pa vez o tebriñ e c'hell lonkañ tost difin pezh a seblant digredus d'e gamraded.\nPlijet bras ez eo gant an anevaled bez e vo meur anezho a vo perc'hennet gantañ:\nAr c'hazh Josef Vissarionovitch Stalin (Obergefreiter)\nAn Arzh Raspoutin\nPrestiñ arc'hant a zo ur vammenn moneiz evit e godell dre ma vez ur feur rentañ uhel doare ur c'hwepad. Trucher meur ez eo er c'hoari kartoù hag evel-just ez eo laouen drant da brestiñ arc'hant d'ar c'hoarierien riset tra ma vije e gamaraded rejimant, an ofiserien betek mont da c'hoari gant an enebourien rusianed. Breur Bihan e gañfard a sikour anezhañ dre e nerzh korf ramzel en e holl droioù-kamm.\nSot ez eo gant ar sonerezh dre selaou ur wech un ganaouenn pe un tamm sonerezh nemetken e c'hell e c'hoari. C'hoari a ra eus ar fleut, an harmonika, ar piano hag an orglez.\nDivalav euzhus, bras divent met treut-ki. Daoulagad pemoc'h gwer, ur gouzoug hir ha treut, pikoù-panez gant un dremm tric'horniek, un dant nemetken ha treid a vent 47.\nHervezhañ ez eo sot ar merc'hed gantañ. Emlorc'hus ez eo eus e fri.\nMa ne chom un dant nemetken gantañ, ez eo bet roet dezhañ dentoù faos gant al lu met ne lak ket anezho hag e fin pep pred e sach anezho eus un tamm lien evit o naetaat. An ofiserien a zo sabatuet ne lakafe ket anezho evel ma vije ret.\nKregiñ a ra gant ar renk a Obergefreiter ha goude-se e dizh an hini a Stabsgefreiter rak rediet ez eo da vont gant uhelaat e renk dre ar vank a ofisourien padal e oa chomet betek-en ar pellañ ar gwellañ gant an enraogoù.\nGaloñsoù renk un Obergefreiter rann ar c'hirri-hobregonet\nGaloñsoù renk ur Stabsgefreiter rann ar c'hirri-hobregonet\nBlenier kirri-hobregonet dornet-mat gellout a ra bleniañ un oto pe un tank e memes mod gant tizh ha nerzh. Plijet ez eo gant implij ar fuzuilhoù resisted bez en deus ar vandenn tenner resisted.\nTroadegiezh alaman war talbenn ar reter gant ur skarzher-tan\nImplij a ra ivez ur skarzher-tan, ur gwareg, ar c'hontilli.\nDe fordømtes legion (Lejion ar re daonet) (1953). La légion des damnés, troer Gilles-Maurice Dumoulin, embannadur du Rocher (311 pajenn), dastumadenn Grands romans, 1999 (ISBN 978-2-268-03311-2)\n↑ De fordømtes legion (brezhoneg: lejion ar re daonet) Pajenn 291.\n↑ De fordømtes legion rann 988vet batailhon adarme, Pajennoù 204/205: Distroet goude ur sizhun el linennoù rusian gant ur vantell feur hag ur valizenn lêr ofisour ha 6 boutailhad vodka gounezet d'ur strollad komiserien politikel komunour.\n↑ De fordømtes legion (brezhoneg: lejion ar re daonet)Pajenn 59 .\nAdtapet diwar « https://br.wikipedia.org/w/index.php?title=Joseph_Porta&oldid=1987756 »\nKemmoù diwezhañ degaset d'ar bajenn-mañ d'an 23 Ebr 2022, da 15:46.


23 a viz Here 2018\nUr staj C’hoariva e brezhoneg hag e galleg evit labourat a-stroll war ar c’horf, ar vouezh ha tachenn al leurenn. D’an 22/10 betek ar 25/10 diouzh ar mintin (10e30-12e). C’hoariet e vo ur pezhig-c’hoari e fin ar staj dirak ar publik (familhoù, mignoned…). Priz : 25 € + 10€ emezellañ. Titouroù ha lakaat ec’h anv : 02 98 04 50 06 pe dre…\n5 a viz Gouere 2018\nIstor Meneham e Kerlouan a oa bet leurennet gant Strollad Ar Vro Bagan evit un arvest war vale. Lec’hienn da weladenniñ gant komedianed ar strollad bep yaou e mizioù Gouere hag Eost. E galleg gant un tamm brezhoneg e-barzh. 6 pezhig evit beajiñ en amzer. Gouzout pep tra war lec’hiennoù : Keriadenn Meneham, Ar Vro…\n1añ a viz Ebrel 2018\nTri fezh-c’hoari berr a vo kinniget. C’hoariet e vo gant Nicole Ar Vourc’h, Maxime l’Hostis, Goulc’han Kervella ha stalier c’hoariva e brezhoneg. An tri skourr Impinad Ar c’hlasker bara en armel Piv a baeo ? Kanaouennoù ha sketchoù a vo ivez gant Tud Sant-Pabu ha war-dro hag a zesk brezhoneg, o kanañ hag o c’hoari…\n20 a viz Genver 2018\nMatilin an Dall, talabarder, ha Yann ar Chapel, biniaouer, a zo bet pedet en ur friko e- kreiz ar Menez Are. Spont a zo o ren er vro ; ur bugelig a zo bet laeret gant ur bleiz ha kaset gantañ en ur c’hoad bras. Pa zegouez an daou soner war leur gêr ar bourk emañ ar chaseourien o vont war glask ar bleiz hag ar c’hrouadur. Daoust da se ez a an eured hag ar friko en dro. Matilin ha Yann a ambroug an…\n13 a viz Kerzu 2017\nNoz Nedeleg. Ur pezh-c’hoari savet diwar kontadenn Nedeleg Yves-Pascal Castel : “Pastoralenn Kalvarioù Breizh”, gant sonerezh Kristian Loaek.. Nozvezh ar Pellgent, an daou soudard roman hag a zo o tiwall Jezus ouzh ar groaz, e Sant-Tegoneg, a zo nec’het o klask gouzout petra a dalv ar gerioù latin “Et Verbum Caro Factum est” skrivet en ur maen eus ar c’hloc’hti. Mont a reont da glask gouzout, en ur…\n"Meneham, 300 ans d’histoire" – Arvest war vale Un eurvezh evit kontañ prantadoù pouezus eus buhez Menaham eus fin ar 17vet kantved betek hiziv an deiz. Ch’oariet e vo e galleg gant tud a vicher ha tud a youl vat eus strollad Ar Vro bagan. Arvest war vale evit an holl. Bep Yaou noz etre an 13/07 hag ar 31/08/2017. Daou vare loc’hañ : 5e30 ha 6e15 noz e Ti lec’hiad Meneham. Ret eo mirout ar…\n1añ a viz Gouere 2017\nE miz Eost 1681 e tremen an istor, en ur geriadenn war vord ar mor, er Vro Bagan. Emañ Colbert, ministr Loeiz XIV, o paouez embann ordrenañs ar Marine a lak dindan gwarez ar roue ar bigi hag ar skipailhoù o deus graet peñse, hag a gastiz groñs ar peñseerien. Neb a raio tanioù da douellañ ar bigi gant ar pal lakaat anezho d’ober peñse a vo krouget ouzh ur wern lec’h m’en do graet an tan. Renet eo ar…\n16 a viz Meurzh 2017\nAr Vro Bagan a ginnig un abadenn tro dro d’ar c’hoariva Tangi Malmanche (unan eus gwellañ skrivagnerien vrezhonek e-keñver c’hoariva). Daou bezh a vo c’hoariet (Gwreg an toer ha Marvailh an ene naonek) hag ur pennad a vo kontet diwar-benn istor ar c’hoariva brezhonek (rakger da Buhez Salaun skrivet gant Malmanche). Gwreg an Toer En ur barrez vihan, eus Goueled Leon, e c’hoarvez an traoù. Elen, ur…\nPezhioù c’hoari farsus gant sonerezh ha kanaouennoù.\nStajoù c’hoariva evit ar vugale etre 6 ha 12 bloaz a vo kinniget gant Ar Vro Bagan, e brezhoneg hag e galleg - adalek ar 24 a viz Here betek ar 27 a viz Here. Ijinañ, krouiñ, ha labourat war ar santimantoù, en em lec’hiañ er spas, ar vouezh, selaou ouzh ar re all hag eskemm ganto... C’hoari war ar prim ha deskiñ pezhioù-c’hoari berr gant gwiskamantoù hag all. Echu a raio ar staj gant un abadenn dirak…\n31 a viz Mae 2016\nUr pezh-c’hoari skrivet e brezhoneg hag e galleg gant Goulc’han Kervella, Gant sikour : Angèle Jacq (« Le voyage de Jabel » - « Frankiz-Liberté-Fahafana »), Raharimanana (Madagascar,1947), Paul Meriau (Mizab), Xavier grall (Africa Blues), Gustave Jourdren, Albert Abgrall, Désiré Camus, Yves Le Vourc’h, Claude Henaff, Yann-Vadezour Lagadec, Claude Guiavarc’h, Naïg Rozmor, Aimée Cesaire, Hervé Peaudecerf…\n19 a viz Ebrel 2016\n3 fezh-c’hoari berr gant Ar Vro Bagan : Un den dizoñj O vont da welet ur pezh c’hoari Kig ha farz Tud Sant-Pabu ha war-dro hag a zesk brezhoneg, o kanañ hag o c’hoari ur pezh berr. Kanaouennoù brezhoneg yac’h gant strollad Kanomp Atao Un abadenn blijadurus a bado div eur-horolaj\nStajoù c’hoariva evit ar vugale etre 6 ha 12 bloaz a vo kinniget gant Ar Vro Bagan, e brezhoneg adalek an 4 a viz Ebrel betek an 7 a viz Ebrel, hag e galleg adalek an 11 a viz Ebrel betek ar 14 a viz Ebrel. Ijinañ, krouiñ, ha labourat war ar santimantoù, en em lec’hiañ er spas, ar vouezh, selaou ouzh ar re all hag eskemm ganto... C’hoari war ar prim ha deskiñ pezhioù-c’hoari berr gant gwiskamantoù…\nKinniget e vo tri fezh-ch’oari evit enoriñ Naig Rosmor : Ar c’hlasker-bara Pelec’h klask lojeiz er goañv pa vez yen-sklas an amzer. Ar c’hlasker-bara-mañ en deus kavet ur plas mat e ti daou vondian. O vont d’ar c’hoariva Pebezh abadenn evit mont da sellet ouzh Ar Vro Bagan er C’hwartz mar plij. Peseurt dilhad lakaat hag all…Ar Psikolog Petra a vez graet pa emaomp paket gant ar c’hoant dimeziñ ?…\nBrignogan Ti ar medisin Sal ti-kêr Brignogan


dindan - Wikeriadur\n1.2.2 Gerioù kar dre o ster\n1.2.3 Stummoù rannyezhel\nDiwar ar rakger di-, bet friet dre heñveladur an div silabenn, ha tan, da geñveriañ gant ar c'hembraeg tan, dezhañ ar memes ster, ur ger amsklaer e orin hag a zo bet kollet e brezhoneg hag e pep lec'h all.\nEus ar ger en-dan (skrivet endan peurvuiañ, e-dan, pe edan ivez) distaget indan, ignan, gant d- (pe di) dirak.\nGwelet ur penntiern meur o kouezhañ dindan boled ur foll. — (Anjela Duval, Lagad an Heol e-barzh Oberenn glok, 2000, p. 223.)\nDa vezañ bet atav douar dindan va zreid. — (Anjela Duval, Akt a Drugarez e-barzh Oberenn glok, 2000, p. 229.)\nLan ar C'hor, boueter an dornerez, a laka ur malan dindan e dreid evit kaout muioc'h a sav. — (Jakez Riou, Geotenn ar Werc'hez ha danevelloù all, Al Liamm, 1957, p. 34.)\npa gomzer eus dilhad:\nMe, a-benn ma vezen arru e Lannuon, ne veze ket eun neudenn zeh dindannon. — (Jules Gros, Le trésor du breton parlé Deuxième Partie, 1970, p. 375.)\naraogenn amzeriañ: A verk ar pad.\nDindan miz : e-pad miz.\nN'eo ket evit kompren e ve bet cheñchet kement dindan pemzek devezh. — (Brogarour, Onenn, Gwengamp, 1936, p. 68.)\nbezañ dindan ar yev\ndan (rouesoc'h pe lennegeloc'h) ; berradur edan, en-dan.\ndindan an amzer\nlakaat sav dindan un dra bennak\nafrikaans : onder (af)\nalamaneg : unter (de) , unterhalb (de)\ndaneg : under (da)\nesperanteg : sub (eo)\ngalleg : sous (fr) , dessous (fr)\nfinneg : alla (fi)\nfrizeg : ûnder (fy)\nfaeroeg : undir (fo)\nhenhebraeg : תחת (hbo)\nhensaozneg : under (ang)\nhungareg : alá (hu)\nitalianeg : sotto (it)\nkatalaneg : sota de (ca)\nkembraeg : dan (cy)\nnederlandeg : beneden (nl) , onder (nl)\nnorvegeg : under (no)\npapiamento : bou di (pap) , abou di (pap) , den (pap)\npoloneg : pod (pl)\nportugaleg : abaixo de (pt) , debaixo de (pt) , por baixo de (pt) , sob (pt)\nroumaneg : sub (ro)\nsaozneg : below (en) , beneath (en) , under (en) , underneath (en)\nspagnoleg : debajo (es) , bajo (es)\nsranan : ondro (srn)\nsvedeg : under (sv)\nswahili : chini ya (sw)\ntagalog : sa ilálim (tl)\ntchekeg : pod (cs)\nzouloueg : phansi kwa- (zu)\nEvel adverb pe anv-gwan: dilhad dindan. (ger enepster: war-benn)\nMe a vez ma arhant ganin em godell dindan — (Jules Gros,Le trésor du Breton parlé Première partie, Emgleo Breizh, 2010, p. 181.)\nDre zindan (skrivet ivez dre-zindan) :selloù dre-zindan.\nAn dindan : ar pezh a zo dindan; an dilhad zo dindan.\nAdtapet diwar « https://br.wiktionary.org/w/index.php?title=dindan&oldid=278636 »\nKemmoù diwezhañ degaset d'ar bajenn-mañ d'an 11 Gwe 2018, da 13:27.


02 | Even | 2012 | Soubenn ar geek\nDielloù evit Even 2, 2012\nPosted in Filmoù on Even 2, 2012 by geekezig\nBez ez eus filmoù evelse ur wech an amzer : simpl, hep kalz a arc’hant hag efedus meurbed. Evidon-me emañ Retreat en o-zouez. Tremen a ra pep tra war un enezenn, en ti hepken kazi ha ne vez ket gwelet ouzhpenn pemp den.\nSetu penaos e krog an istor : Martin ha Kate a zo ur c’houblad saozon ordinal. Marvet eo o bugel nevez-c’hanet ha poan o deus un tamm da gomz abaoe, divizout a reont distreiñ war un enezennig e-lec’h ma oant bet e 2002. Goude un toullad devezhioù n’eus tredan ebet ken en ti ha ne teont ket a-benn da dizhout perc’henn an ti, ur soudard gloazet a gavont ha hemañ a gont dezho ez eus ur c’hleñved-red spontus hag e rankont chom bac’het en ti.\nKompren a rit mat aergelc’h ar film : paranoia a bep tu, n’ouzer ket re petra krediñ, bac’het an holl asambles en desped dezho hag all. Mont a ra mat-tre en-dro. E-pad ul lodenn vat e oan kendrec’het gant un dra bennak araok na c’hoarvezfe un dra dic’hortoz, meur a wech e c’hoarvez an dra-se e lodenn ziwezhañ ar film, met bepred e seblant fin, kavet mat. Soñjet em eus meur a wech e Monsters, The Disapperance of Alice Creed ha The Mist, ar pezh a zo kentoc’h sin vat memestra. Ur wech ouzhpenn e weler pegen nec’hus e c’hall Jamie Bell bezañ. N’eus ket ezhomm kalz arc’hant evit sevel un dra efedus, anat deoc’h. Brav-tre eo an ti hag ar gweledva ouzhpenn (un ti e Bro Gembre eo). Kentañ film ar sevener eo, en deus skrivet an istor. Frammer e oa araok ha moarvat en deus-se sikouret anezhañ da c’houzout peseurt lusk reiñ d’e film. Dispar eo ar c’hlozadur ouzhpenn, trumm ur wech ouzhpenn met logik betek penn.\nPosted in Stiradoù, webstiradoù ha skinwel with tags Japan, Kyoto on Even 2, 2012 by geekezig\nskeudenn diwar lec’hienn omakébooks\nUn teulfilm berr eo Sur les traces de Nintendo, 20 munutenn e pad. Kinnig a ra deomp ur bourmenadenn e straedoù Kyoto a-benn gwelet lec’hioù pouezus evit an embregerezh japanat. Brav ha sioul eo, leun a istorioùigoù (perak e krogas an embregerezh d’ober kartoù giz kornog, perak ez eo Fox McCloud ul louarn hag all). Tud ‘zo a gavo goulo moarvat met me ‘m eus kavet brav ha roet en deus din c’hoant da lenn levrioù Florent Gorges (a vez heuliet er film) diwar-benn istor Nintendo a-benn gouzout hiroc’h diwar-benn tout-se. Un doare plijus da vont e darempred gant labour an den-se d’am meno.\nOuzhpenn-se e vez dizoloet un tamm ur gêr, ur mare (kaoz kalz a zo eus penn-kentañ an embregerezh, kalzig araok an eil brezel bed neuze) ha traoù na ouzer ket dre ret diwar-benn Japan, da skouer an diforc’h etre un templ (boudaeg) hag ur santual (shinto)! ^^\nEh oh, teodoù fall, n’emaon ket o reiñ mel d’ar film peogwir eo bet skignet gant chadenn Nolife, e komz diwar-benn Nintendo hag ez eo bet skignet devezh ma deiz-ha-bloaz… Pfff! 😉\nEvit ar re a fellfe dezho gwelet ar film en-dro : marteze e vo adskignet e-kerzh an hañv, n’ouzon ket, pe mod all eo ret deoc’h koumanantiñ da Nolife Online 😀\nPosted in Levrioù bannoù-treset on Even 2, 2012 by geekezig\nJezuz a zo kaset en-dro gant e dad war an Douar. Dal eo hag ur seurt korr droch a sikour anezhañ, Hitler an hini eo. Evit bezañ pardonnet gant e dad e rank diskouez da vab-den piv eo ha moarvat bezañ merzhet en-dro. Ne fell ket dezhañ ha neuze e tiviz sikour bugale. Kalz goulennoù en deus da sevel ouzh e dad met ne respont ket…\nIskis-kenañ eo Daddy, evel m’ho peus komprenet. Jezuz a zo tev ha drammet met ar preder diwar-benn ar feiz hag ar relijion a zo dedennus-tre. N’on na bamet na heuget rak an tresadennoù, met poan ‘m eus o kompren perak ez eus tresadennoù “doare bugale” war pep pajenn kazi. Daoust da donkad kriz ar vugale bezañ AN dra a from Jezuz, em eus kavet-se a re. Ur souezhadenn dedennus ha netra all.


Lorenzo II de' Medici — Wikipedia\nUr pennad Lorenzo de' Medici zo ivez.\nLorenzo II de' Medici, poltredet gant Raffaello.\nPoltred un itron, gant Jean Perréal, Mirdi an Ofisoù, Firenze. Marteze Madeleine de la Tour d'Auvergne, pried Lorenzo II de' Medici.\nLorenzo II de Medici, pe Lorenzo di Piero de' Medici, ganet d'ar 4 a viz Gwengolo 1493 e Firenze, marvet e 1519 er Villa Medicea di Careggi, a renas e Firenze adalek 1513 betek e varv gant kleñved Naplez e 1519. Anvet e voe da zug Urbino e 1516 gant e eontr, ar pab Leon X. Dezhañ e oa dediet Il Principe, levr Niccolò Machiavelli.\n4.2 E vez\nMab e oa da Piero il Fatuo (1472-1503), mestr Firenze, ha d'e bried Alfonsina Orsini. Mab-bihan e oa da Lorenzo il Magnifico ha Clarice Orsini, a-berzh e dad, ha da Roberto Orsini, Kont Tagliacozzo ha Catarina San Severino a-berzh e vamm. Kaset e oa bet e diegezh kuit eus Firenze en 1494, pa zigoras e dad perzhier kêr d'ar C'hallaoued, ha bevañ a reas e yaouankiz e Roma.\nEn 1512 e c'hallas distreiñ da Firenze a drugarez da skoazell ar pab Jul II ha d'ar C'hevre Santel : un armead spagnol, kaset gant Raymond de Cardona, a aloubas Mugello ha gwastet e voe Prato ha Campi Bisenzio, freuz ha lazh enne.\nO welout kement-se e plegas Republik Firenze, hag e voe laosket an tiegezh Medici da zistreiñ. E-touez ar re a c'houzañvas dial an tiegezh e kaver Niccolò Machiavelli, a rankas chom en e di e San Casciano in Val di Pesa, ha Piero Soderini, a oa bet gongaloniero, hag a rankas kemer hent an harlu.\n24 bloaz e oa e 1516, pa voe anvet da zug Urbino gant e eontr, ar pab Leon X, goude kemeret an dugelezh digant an Tiegezh Della Rovere da-heul un hir a vrezel rivinus. Kemeret e oa bet an dugelezh en-dro gant Francesco Maria Iañ della Rovere ur pennad, ha lakaet e voe Lorenzo e penn un armead 10,000 den da adkemer anezhi, met gloazet e voe, ha distreiñ a reas da Doskana, goude leuskel an arme gant ar c'hardinal Bernardo Dovizi da Bibbiena, un den lenneg hogen brezelour dizampart, hag a rankas en em dennañ ivez. Gounit a reas Lorenzo an dugelezh en-dro dre ur feur-emglev. Goude e varv e 1519 e kouezhas dugelezh Urbino etre daouarn an Tiegezh Della Rovere adarre.\nGwelout ar pennad Brezel Urbino.\nE 1518 e timezas da Madeleine de la Tour d'Auvergne (1495-1519), keniterv d'ar roue gall Frañsez Iañ, abalamour da unaniñ an daou diegezh a-enep an Impalaeriezh santel roman german, hervez c'hoant ar pab Klemez VII. Ur verc'h o doe ar priedoù:\nCaterina de' Medici (1519-1589), a zimezas d'ar roue gall Herri II hag a voe mamm da dri roue gall\nUr mab bastard en doa bet a-raok:\nAlessandro de' Medici, a renas war e lerc'h.\nMervel a reas gant kleñved Naplez 21 deiz goude ganedigezh e verc'h. Neuze e tistroas dugelezh Urbino etre daouarn an tiegezh Della Rovere.\nPoltredet e voe gant Raffaello a-raok e eured. Gwelout a reer an dug (dug Urbino) en e zilhad kaerañ, voulouz, feur.\nE vez[kemmañ | kemmañ ar vammenn]\nBeziet e voe en iliz San Lorenzo, e Firenze, e-kichen bez e dad-kozh Lorenzo de' Medici, ha kizellet e voe ar bez gant Michelangelo Buonarroti.\n↑ Ur breur dezhañ, er memes anv, a oa ganet d'ar 4 a viz Gwengolo 1492, hag a varvas en-bihan.\nAdtapet diwar « https://br.wikipedia.org/w/index.php?title=Lorenzo_II_de%27_Medici&oldid=1588509 »\nKemmoù diwezhañ degaset d'ar bajenn-mañ d'an 21 Eos 2014, da 15:19.


Kabalerezh prezidant : n’hon eus ket ezhomm eus un den ''galvet'' met kentoc’h adneveziñ an demokratelezh\nEr penn a-raok e oa bet lakaet Benoît Hamon gant ar vouezhierien, da geñver tro kentañ ar raktro bet aozet gant ar strollad sokialour, dirak Manuel Valls bet kentañ ministr, e Breizh evel e lec’hioù all hag e Breizh muioc’h eget e lec’hioù all.\nDegas a ra da soñj e souten an Unvaniezh Demokratel Breizh emstrivadur Kristian Troadec douget gant ar c’hevredad Rannvroioù ha pobloù a-unan.\nDaoust ma n’he doa ket kemeret perzh er raktro e tenn an UDB 2 gelennadurezh diwar an dro gentañ :\nDiouzh gwelet an disoc’hoù e seblant o dije bet c’hoant kenduaded ar strollad sokialour d’ober ur mell bras d’ar c’hartoù. Pennoù-bras ha dilennidi ar PS e Breizh a oa aet, an holl anezho koulz lâret, d’an daou lamm ruz gant Manuel Valls pe Emmanuel Macron tra ma seblant an dilennerien sokialour bezañ a-du evit diskwel emaint sanket don a-gleiz hag evit an ekologiezh ha gant se treiñ pajenn bloavezhioù Valls,\nGoude ma oa bet trec’het Nicolas Sarkozy e raktro an tu dezhoù eo bet roet lamm da strategiezh an den kreñv e benn e oa c’hoant gantañ da vezañ un den ”galvet”. Ur c’heloù mat eo evit an adneveziñ demokratel he deus ezhomm hor c’hevredigezh anezhañ.\nUr troc’h bras meurbet a zo etre dibaboù taktikel an darn vrasañ eus an dilennidi hag ar re zo e karg eus ar PS e Breizh, ha dibaboù an dud a ya da votiñ. A-bouez bras eo adneveziñ an tu-kleiz e 2017 met ivez war hir dermen, peurgetket en dilennadegoù lec’hel ha rannvroel.


Pajenn:Ar Prat - Nozveziou an arvor, 1909.djvu/173 - Wikimammenn\nPajenn:Ar Prat - Nozveziou an arvor, 1909.djvu/173\nAr Roc’h lenverez\nGwechall, a leverer, e veve e Konk-Leon, tostik da Lok-Maze-Penn-ar-Bed, eur pesketaer koz, Ivonig e hano. Piz-gagn e oa, ne glaske nepred nemet e vad e-unan ha dare e oa atao da gredi edo an dud o trouk-prezek anezan. N’en doa evit ti nemet eur c’hoz kraou koad savet oc’h kein eur roc’h war gorre an teven.\nO veza n’ez ea morse da di ebet, e vuez a yoa henvel a-walc’h oc’h hini eun den gouez. Savet kerkent ha goulou-deiz, Ivonig a ziskenne en aod da ziskoulma korden e vag evit mont lark da bes keta, ha pa veze echu e labour gantan, e teue endro – evit mont da Gonk da werza e varc’hadourez ha dizrei ac’hano d’e doull ti.\nDaoust ne rea ken eus e vuez, traou iskiz ha spontus zoken a gave ar besketerien all da lavaret war-benn an ermid koz.\nDen morse ne lavare grig d’ezan ; ar vugale a dec’he kerkent ha m’her gwelent o tont e korn distro an hent-bras ; ar merc’hed hag ar baotred yaouank o-unan a droe o fenn gant heuz p’en em gavent dirake zrem zu hag e gein chouket.\nKozidi ar c’harter a gonte penaos gwechall — pell bras a zo abaoue avat — Ivonig a yoa deuet da jom er vro gant eur plac’h yaouank a-zoare. An tiegez, koulskoude, n’ea ket kaer an traou ennan. Kemente seblante Ivonig beza kalet ha piz, kement ez oa Noëla madelezus ha karadek.\nAdtapet diwar « https://br.wikisource.org/w/index.php?title=Pajenn:Ar_Prat_-_Nozveziou_an_arvor,_1909.djvu/173&oldid=158721 »\nKemmoù diwezhañ degaset d'ar bajenn-mañ d'an 12 Ebr 2020, da 15:54.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/93 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/93\ndezhan sevel ; hag e choumaz en he za.\n(28) Pa oe eat Jesus en ti, he ziskibien a c’houlennaz diganthan a-gostez : Perag n’hon euz-ni ket gallet kas kuit an drouk-spered-se ? (29) Hag hen a respontaz dezhe : Ar seurt drouk-sperejou-ze na hellont beza kasset kuit nemed dre ar beden ha dre ar iun.\n(30) Hag o veza eat ac’hane, e treuzjont ar Galile ; ha Jesus na fellaz ket dezhan e vije gouezet kement-man gant den. (31) Koulskoude e kelenne he ziskibien, hag e lavare dezhe : Mab an den a ia da veza livret etre daouarn an dud, hag e lakaint anezhan d’ar maro; mes goude ma vezo bet lakeat d’ar maro, e resussito an trede deiz. (32) Mes int na gomprenent ket ar gomz-se ; ha ne gredent ket goulen diganthan.\n(33) Dond a reaz goude-ze da Gapernaum, ha pa edo en ti, e c’houlennaz diganthe : Divarben petra e tisputec’h-hu etrezoc’h en hent ? (34) Mes int a dave ; rag disputet ho doa etrezhe en hent, evit gouzoud piou anezhe a vije ar brassa. (35) Hag hen, o veza azezet, a c’halvaz an daouzec hag a lavaraz dezhe : Mar fell da unan-benag beza ar c’henta, e vezo an diveza euz an holl, ha servicher an holl. (36) Hag o veza kemeret eur bugel bihan, e lekeaz anezhan en ho c’hreiz ; hag, o terc’hel anezhan etre he zivrec’h, e lavaraz dezhe ; (37) Piou-benag a receo unan euz ar vugaligou-man em hano, a receo ac’hanoun ; ha piou-benag a receo ac’hanoun, n’eo ket me eo a receo, mes an hini hen deuz va digasset.\n(38) Neuze Ian, o komz outhan, a lavaraz : Mestr, gwelet hon euz eun den ha na heul ket ac’hanomp, o kas kuit an drouk-sperejou en da hano, hag hon euz difennet outhan ober kement-se, abalamour ne heul ket ac’hanomp. (39) Mes Jesus a lavaraz : Na zifennit ket outhan ; rag n’euz den hag a ra burzudou em hano, hag a helfe kerkent drouk-komz ac’hanoun. (40) Rag an hini n’ema ket a-enep deomp, a zo evidomp. (41) Ha piou-benag a roio deoc’h da eva eur verennad dour em hano, abalamour ma’z oc’h d’ar C’hrist, e gwirionez hen lavaran deoc’h, na gollo ket he recompans ; (42) mes piou-benag a roio gwall exempl da unan euz ar re vihan-ze pere a gred enoun, gwelloc’h e vez dezhan e vez staget ouz he c’houzoug eur mean milin, hag e vez taolet er mor.\n(43) Mar gra da zorn d’id kweza er pec’hed, troc’h anezhan ;\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/93&oldid=125695 »


Istor Breiz, 1893/Rann 26 - Wikimammenn\nIstor Breiz, 1893/Rann 26\nJ.-A. Lefournier, 1893 (p. 469-489)\n◄ An dispac’h braz ; oberou ar Grozoniz hag ar Brestiz, kalz dishenvel (trivec’hvet kanvet). Brezel d’ar Relijion : difennet eo gant an aotrouned eskibien Le Mintier, daou vreur eskob an aotrouned Boisjelin, an aotrou’n eskob La Fare ; an aotrou bœlek Maury ; Talleyrand a dro kein d’ar Feiz (trivec’hvet kanvet). Brezel kriz atao d’ar Relijion ; an eskibien de La Marche ; de Herce, de La Rochefoucauld ; daou vreur eskob ; an aotrou bœlek Karron a zifen ar Feiz (trivec’hvet kanvet). ►\nC’HUEC’HVED NOSVEZ VARNUGENT\nLezen Doue gueich all a rene kaër ar vro,\nHirio lezen tud fall he stlej eon d’ar maro ;\nVel eur vanden chas mud gant kounnar, noz ha deiz ;\nEmaint e touez an dud o klask mouga ar Feiz.\nAn dall koz, en nozvez-ma, a joumaz eun neubeut mad o sonjeal araok komz evel an deveziou all ; an oll dud, boazet da zont d’he selaou, a baree oll ho daoulagat varnezan, gant ar c’hoant o devoa da glevout adarre kounta ar pez a oa tremenet en ho bro en eun amzer ken tost dezo, hag o doa klevet aliez ho zud koz o parlant anezan.\nIann an dall a zavaz neuze he ben stouet varzu an tan, hag en or drei gant dousder varzu ar re oa dastumet en dro dezan, hag a ziskueze eur c’hoant ker braz d’he glevout, a lavaraz :\nAr pez am euz da gounta deoc’h hirio, a zo diœz da gompren evit tud o deuz neubeut a zeskadurez, hag a vev pell euz ar bed eveldoc’h. Koulskoude, ar c’hoant em euz d’ho lakaat da gompren ho interest evit ar bed-man hag evit ar bed-all, a lak ac’hanoun da glask an tu d’ho diskleria deoc’h ar sklæra ma hellin ; hag hervez ma zan da gomz deoc’h euz ar brezel euzuz grœt en amzer trubuliuz-ze d’ar relijion, a reketan sikour Doue evit hen ober mad.\nNeuze an den dall, o veza groet eur bedennik ver a greiz kalon, a gomzaz evellen :\nAr speret a zizpriz evit ar feiz hag ar speret a zizentidigez a oa en em skignet neuze en eun doare izkiz en oll broiou euz ar bed. Tud en em unanaz dindan hano gallek a Francs maçons, evit lemel divar an douar ar relijion gristen, an hano hag ar sonj soken euz a Zoue.\nE peb bro, hag e peb amzer, abaoue ma zeo krouet ar bed, ez euz bet tud difeiz ha digoustians, na felle ket dezo senti nag euz lezen Doue nag euz lezen an dud ; mæz ne oa ket bet guelet morse an oll dud impi euz ar bed oc’h en em unissa kenvret evit disklœria ar brezel da Grouer an env hag an douar ; hag, evel ma el lavarent ho unan, evit distruja er bed oll an aoteriou, ha diskar an oll rouanet, evel ma oa guelet neuze ; hag abaoue an niver euz an dud fall-ze a ia atao var gresk.\nAr re en em glev evel-ze a enep ar relijion, zo oll tud o deuz offanset Doue marvelamant, ha na fell ket dezo ober pinijen. Lakaat a reont da drei ganto al labourerien er c’herriou, hag ive soudardet ha martolodet, en eur drompla anezo var digarez ho nebeut a zeskudarez.\nAr c’henta tra a reont, evit gouniz eun den iaouank divar ar meaz, eo ober goab anezan, mar gra sin ar groaz ha mar heuil he zeveriou a gristen. Pa velont e kren ar paotr iaouank dirazo, ha na gred ket mui nag ober sin ar groaz, nag antreal en ilizou, e teskont dezan neuze ho chatekiz, kontrol-fet d’ar relijion gristen. Breman, siouaz, ez euz nebeut a Vretoned iaouank a gement a zalc’hfe mad d’ho c’hreden, goude beza bet er meaz euz ho bro ; en amzer ma oan-me iaouank, ne oa ket c’hoaz ker stank an dizpriz evit ar feiz.\nDiœz oe zoken c’hueza tan ar ravolt etouez eur bobl oa bet bete neuze leun a zoujans Doue, a respet hag a garantez evit ar relijion santel ; red oa eta chench sperejou ar Francisien hag o lakaat da zisprijout ha da gassaat ar pez o devoa enoret, karet ha respetet beteg neuze. Dindan an hano a philosophet, pe tud fur, ha var an digarez da rei d’an oll lod euz ho sklerijen hag euz ho furnez, e skuillont ho c’hatekiz ampoesonet elouez an dud. Ne espernont na poan na dispign ; komzou, gwerziou, skridou, a vije guerzet marc’hat mad d’ar bobl, roet zoken evit netra, evit ma helje an oll braz ha bihan, paour ha pinvidik, kaout eun tanva euz ar sklerijen nevez ; ar iaouankiz a zeskaz er c’hatekismou nevez-ze an dra-man : ar relijion ne deo nemet tromplerez hag ar spont rag Doue eur sotoni ; en eur ger, an den nen deuz ene ebet, na kont ebet da renta er bed-all demeuz an oberou en devezo gret er vuez-ma.\nSelaouit breman, va c’henvroiz ker, pe seurt frouez a zougaz e ber amzer ar seurt katekismou-ze.\nEvel m’euz lavaret deoc’h kent, ar roue en devoa galvet e Paris, ar 5 mae 1789, ar c’honseil-braz euz ar rouantelez galvet e gallek : Les Etats-Généraux. — Eskibien ar Vreiz, tud euz ar re vella, na fellaz ket dezo mont da Bariz, rag guelout a reent pe seurt sonj oa etouez an darn-vuia euz ar re a ie dy. An aotrou de Girak oa eskop Roazon ; an aotrou de Hercé, eskop Dol ; an aotrou La Laurentie, eskop Naonet ; an aotrou Amelot, eskop Gwenet ; an aotrou Le Mintier, eskop Landreger ; an aotrou de La Marche, eskop Kastel-Paol ; an aotrou de Saint-Luc, eskop Kemper. Koulskoude, pa oe hanvet deputet, pe kannadou evit ar c’honseil-braz, lod euz ar bersonet ne gomprenjont ket mad avoalc’h sonj an dud fall. Guelloc’h vije bet dezo heulia skuer ho fastoret kenta ; mont a rezont, siouaz, en Assemblée evit ho malheur kasi oll.\nEtouez ar vourc’hisien hanvet e Breiz evit mont da Bariz, en em gavaz daou alvokad braz euz a Roazon, boazet euz a bell a oa da lakaat ar gaou da vir, ann daou-man a reaz eur brezel kriz d’ar relijion.\nPa lenner Istor ar Revolution el levriou skrivet gant ar Republikanet, e vezer spontet o velout an hardiegez, ar follentez euz tud ar c’herriou ; evel tud dall e taolzont kuit gouarnerien ho c’herriou evit lakaat en ho lec’h tud nevez. Ar re-man na zentent ket memes euz an Assemblée. An dud iaouank diboëll ha pennou skanv, an dud didalvez a gomande e peb lec’h ; red oa hebken beza hardiz kenan. An hini en doa he vrassa lod e park ar Briz oa neuze ar guella evit hencha ar vro. Seulvui oa kanfard ha sod an dud iaouank en ho menoziou, seulvui oa fall ho oberou ; oberou tud kriz ha divarn.\nD’ar c’henta devez ma oa digoret ar Stadou, 5 mae 1789, ar brezel a gommansas a enep ar relijion hag ar veleyen. Araok na oant azezet var ar bankou etouez ar re all, e oant kondaonet dija e kalon an darn vuia euz an deputet, pe kannadou, oa dastumet eno ouspen mil anezo ; niver kalz re vraz evit m’ho dije hallet biken en em glevout gant furnez.\nAr Stadou a zigoraz eta d’ar bemp a viz mae 1789, ha d’ar bevare euz a miz eost er memez bloavez, tri miz goude oe goulennet digant ann oll dud a Iliz an dilœz a gren euz an oll guiriou o doa bet beteg neuze er rouantelez Frans. An dud a Iliz ne varc’hatjont ket ; ober a rejont deoc’h-tu an dilœz-ze euz ho guiriou.\nNeuze Louis XVI, roue a Frans, o velet pegement a drouz a oa er Stadou rag n’en em glevent devez ebet, nemet evit distruj bemdez eur c’hiz bennag ; o velout an dizurz en em skigna er vro, hag an dud dirollet o sailla var ar maneriou hag ar c’hastelliou, a c’houlennaz sikour an eskibien evit diskuez d’ar bobl he follentez, ha goulen a reaz pedennou publik evit dioual ar rouantelez euz buanegez an aotrou Doue.\nD’ar 14 a viz guengolo 1789, evit senti ouz ar roue, an aotrou Le Mintier eskop Landreger, a skrivaz d’he bobl eul lizer kaer meurbet, enan a lavare : « Allaz, va breudeur, pegen dishenvel eo breman ar rouantelez Frans euz ar pez maz oa guechall : Frans, te oa ar c’haera loden euz ar bed katolik, da vugale oa euz an dud guella ; ha breman setu da brincet divroet o klask tec’hout rag ho c’henvroiz kounaret ; an den euz ar vro enebour d’an den euz ar memez bro ; ar speret a zizentidigez meulet ha savet huel meurbet. Na heller mui na prena, na guerza ; al lezennou n’int mui heuliet ; ar re zo karget da lakaat an dud da senti d’al lezennou n’o deuz mui ar gallout ; an nerz a zo breman e daouarn ar bobl ; hag an nep en deuz da glem euz eun all, a hell skei gantan heb na vo miret outan. An den venjus a zo mœstr da laza nep a zisplij dezan. Ia, goad hor breudeur zo skuillet : ha Pariz, kær ker brudet dre zouzder ha deskadurez he habitantet, a zo bet disenoret gant goad inosant skuillet gant tud henvel ouz loenet gouez er c’hoajou. » Neuze an eskop santel a lavar d’he bobl a vel mad pe seurt c’hoant o deuz an dud difeiz da ziskar ar relijion ; ha n’o deuz goulennet dilœz guiriou an dud a Iliz nemet evit dont œsssoc’h a ben anezo. An dra-ze a oa guir hervez ma velfot dre ar pez a erruaz goudeze.\nAl lizer-se skrivet gant eun eskop, a dlie beza lennet gant respet ha doujans ; mœs an dud fall a laoskaz eur c’hri hag eun hu braz en he enep, hag a oe persekutet pe iskinet an eskop mad-man evit beza grœt he zever.\nGalvet oe da gomparissa dirag an Assemblée Nationale evit renta kount euz he gundu. Tud euz he eskopti o doa soken an hardizegez da c’hervel evel-se ho eskop da veza barnet e Paris. Disonjet oe neuze a gren an doujans dleet d’an eskibien ha d’an oll dud e karg.\nD’an 13 a viz here 1789, an aotrou Talleyrand, hag en deuz saotret he hano dre he drubarderez, a lavaraz d’an Assemblée Nationale, guerza oll danvez an Iliz evit pea dlee ar rouantelez.\nD’an dregont euz ar memez miz an aotrou Boisjelin, ginidik euz a Vreiz hag arc’hescop euz ar ger a Aix, a ziskuezaz skler d’an oll na helle danvez an Iliz beza kemeret na guerzet gant den, nemet e vije bet goulennet araok aotre hon Tad-Santel ar Pab. An eskop-ze hag eur bœlek all, hanvet Maury, o doa komzet ker kaer ma grenaz an dud fall gant aoun da goll ho zam lip he bao, guerzidigez oll danvez an Iliz. Abalamour da-ze, na bermetjont ket rei ar moueziou en devez-ze.\nD’an daou a viz du 1789, oe eun devez ten evit Iliz Frans : Tri mil den fall hanter guisket, heb boutou na lœrou, gant bizier hag armou en ho daouarn, a walgasse an dud a Iliz pa zeuent en Assemblée ; hag e lavarent o dije lazet nep n’en dijet ket roet ho mouez evit guerzedigez madou an Iliz. Lod euz ar veleyen ne gredjont ket dont beteg an Assemblée en devez-ze, ha lod all a oa ker spountet gant ar c’hri hag an hu euz an dud fall, ma oe roet ar moueziou evit ar verzedigez heb difen ebet.\nEur malheur braz oa evit ar rouantelez, hag eun dislealdet euz ar re vrassa ; rag an darn-vyuia euz ar madou-ze a oa bet roet d’an Ilizou, a galon vad, gant tud devot a c’houlenne pedennou evit soulajamant ho eneou goude ar maro ; ho eneou a renkaz chom da leski er purgator, rag na oa mui nag offerennou, na pedennou evito.\nAr verzedigez-ze, grœt gant tud fall, na reaz soulaj ebet d’ar bobl ; rag ar madou-ze oa guerzet kasi evit netra ; ha na brofitaz euz an arc’hant nemet ar re o doa lakeet ober foar varnezo.\nNeuze oe karget eur rummad tud, ispisial alvokadet, da jench lezennou an Iliz ; an neubeut beleyen, hag an daou eskop galvet da labourat ganto, a renkaz ho lezel da ober al lezennou nevez-ze ho unan.\nD’an 13 euz ar miz fever 1790, difennet oe d’ar relijiuset n’em gonsakri da Zoue, en despet d’an difen kaer a reaz var ar poent-ze an aotrou de La Fare, eskop Nancy.\nEvel-ze, tud ar bed, alvokadet difeiz, en despet d’an eskibien ha d’ar veleien vad, rag be o doa hallet dija gouniz en ho c’hostez etouez an deputeet pe kannadou, eun neubeut beleyen ha relijiuset fall, mœz ar relijion. Tud ar bed, tud difeiz a n’em lakeaz etre Doue, etre Jesus-Christ hag an eneou a zibab dreist ar re all, hag a zifennaz euz an dud-ze en em rei d’ho C’hrouer. O dallentez ! o divezdet ! o sakrilaich !\nAn dall koz a jomaz neuze heb lavaret ger, sevel a reaz he zaoulagad serret ha leun a zaëlou varzu an env. An oll amezeien en em dennaz sioul, ho c’halon rannet gant ar glac’har, o klevout pegen braz oa bet guechall er vro an dianaoudegez e kenver Doue !\nAdtapet diwar « https://br.wikisource.org/w/index.php?title=Istor_Breiz,_1893/Rann_26&oldid=168639 »


youl - Wikeriadur\nKavet en henvrezhoneg aiul.\nMeneget er C'hatolikon (eoull, youll).\nDa geñveriañ gant ar gerioù ewyllys e kembraeg, awell e kerneveureg hag iúl en iwerzhoneg.\nDeuet eus ar ger keltiek *awislo-, a zeufe eus ar wrizienn indezeuropek *h₂euH-, a gaver er gerioù avēre « c'hoantaat gredus » e latin, avasá (अवस) « pred » e sañskriteg hag aviwn « c'hoantidigezh » en armenieg.\nyoul /ˈjuːl/ benel, liester : youloù\n...daou-ugent den, kontet mat, kalon en o c'hreiz ha youl en o fenn..., — (Lan Inizan, Emgann Kergidu 1, Brest, 1877, eil emb. Al Liamm 1977, p. 146.)\n— « [...]. Koulskoude, p'eo gwir e leverez eo youl Doue ez afes d'ar gouent, n'eo ket d'in-me e vefe enebi ouz ar Mestr bras-se a garan hag a zervichan eveldout. [...]. » — (Klaoda ar Prad, Marvailhou ar Vretoned e-tal an tan, Sant-Brieg, 1907, p. 43.)\nO youl a gouezhe zoken war draoù ha n'o doa talvoudegezh ebet evito : n'o doa ken c'hoant, a gredan, nemet da zistrujañ kement tra a c'heIlfe degas da soñj dezho eus un Doue en neñv hag a roio da bep hini hervez e oberoù. — (Lan Inizan, Emgann Kergidu 1, Brest, 1877, eil emb. Al Liamm 1977, p. 30.)\nKorf an den ne ket evit harpa aliez keit hag he ioul; izomm oc'h euz, kerkouls ha me, hen anzao a ran hep mez evidoun, euz a eun tamm-bennag d'en em grenvaat. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 3.)\nyoull, ivoul, ivoull\n : Ranko Matasović, Etymological Dictionary of Proto-Celtic, Leyden, Brill, 2009, p. 47-48.\nAdtapet diwar « https://br.wiktionary.org/w/index.php?title=youl&oldid=301903 »\nDernière modification le 3 Gwe 2020, à 18:11\nKemmoù diwezhañ degaset d'ar bajenn-mañ d'an 3 Gwe 2020, da 18:11.


Labourioù | SDE35\nHor filierenn Energiezhioù Nevezadus 100%\nHor framm PEBreizh\nServij publik an tredan\nKuzuliañ a-fet kenstagañ tredan\nRéclamation sur la qualité du réseau\nServij publik ar gaz\nUn den prevez\nUn oberer a bouez eo SDE35 evit terkañ an tiriad en Il-ha-Gwilen. Gantañ emañ ar gefridi bublik evit skignañ tredan en departamant a-bezh, rak-se eo mestr an oberiadur evit :\nastenn ar rouedad skignañ tredan abalamour da respont da ezhommoù an dud (sevel tiez nevez pe adkempenn anezho), al lodennaouegoù, an takadoù obererezh…\nlemel ar rouedadoù tredan, pellgomz ha goulaouiñ foran diwar wel\nkreñvaat ha suraat ar rouedadoù, er c’humunioù war ar maez hepken\nBep bloaz e vez lakaet ouzhpenn 25 milion a euroioù well-wazh evit ar rouedadoù, ar pezh a ya d’ober ouzhpenn 1 000 chanter. Fiziet e vez al labour seveniñ e-barzh embregerezhioù hag a vez dibabet dre ur galv da ginnigoù ; diwar se e vez degaset labour war-eeun da dost da 500 a dud.\nAl labourioù sevenet war ar rouedad tredan\nTermenet eo an doare d’ober al labourioù war ar rouedad, koulz tredanvarr izel ha tredanvarr krenn, gant ar gevrat aotreadur. Dasparzhet e vez al labourioù etre SDE35 hag ar stal aotreet Enedis, diouzh o natur ha diouzh ma vezer en ur gumun war ar maez pe en ur gêr vras.\nEvit gouzout penaos e vez skoazelloù arc’hant digant SDE35 diouzh al labourioù a vez sevenet, sellit ouzh sturlevr ar skoazelloù.\nEvit gouzout piv eo an den-dave e SDE35 evit ho takad, sellit ouzh kartenn an takadoù.\nGuides des aides 2020\nRépartition de la maîtrise d'ouvrage.pdf\nLugañ ha kenstagañ\nKenstagañ a vez graet evit gallout kevreañ ur staliadur ouzh ar rouedad skignañ tredan publik. Kenstagañ a dalvez un obererezh lugañ d’an nebeutañ, sevenet gant Enedis, met ezhomm a vez a-wechoù da astenn ha/pe da greñvaat, ar pezh a vez graet gant SDE35 pe Enedis.\nAl lugelladur eo al lodenn eus ar rouedad a zo en argrec’h d’an disjunter pe d’ar benveg troc’hañ a zo war an harz gant ar rouedad skignañ publik. Evit lugañ e vez paeet ar skodenn war-eeun da Enedis gant ar goulenner.\nGraet e vez ar goulennoù kenstagañ dre ar savenn Enedis :\nPour les particuliers : 09 69 32 18 41\nPour les collectivités : 09 69 32 18 42\nAstenn ar rouedad tredan\nAn astennoù a vez graet evit kevreañ ur staliadur ouzh ar rouedad skignañ tredan publik. Diouzh ar c’hreñvder e vez ret a-wechoù kreñvaat ar rouedad.\nSDE35 a sikour ar c’humunioù da gêraozañ evel mestr an oberiadur evit kement a sell ouzh astenn ar rouedadoù tredan evit ezhommoù nevez evel lodennaouegoù, takadoù obererezh, tud prevez, savadurioù kumunel…\nGant un astenn a-hiniennoù e c’haller pourchas tredan d’un ti prevez pe evit div lodenn d’ar muiañ…\nGant un astenn a-stroll e c’haller pourchas tredan d’an takadoù obererezh ekonomikel, d’an takadoù labour-douar, d’al lodennaouegoù…\nEvit gouzout peseurt difraeoù ober diouzh ho raktres, sellit ouzh hor fichennoù pleustrek.\nDegemer Astenn e SDE35\nRoll an teulioù da bourchas ha da adkas.\nPour les extensions individuelles <= 2 lots\nCERFA de la demande d’urbanisme\nDate d’emménagement souhaitée\nToutes autres informations pouvant être utiles\nÀ renvoyer à raccordement@sde35.fr\nPour les raccordements collectif > 2lots\nPuissances totales envisagées pour l’aménagement\nZonage des tranches\nMaitrise d’ouvrage de l’opération\nÀ renvoyer à etudes@sde35.fr\nLemel diwar wel\nLemel diwar wel kenurzhiet eo lakaat, war ar memes tro, ar rouedadoù tredan, goulaouiñ foran ha pellgehentiñ a zo en aer, da dremen dindan zouar. Gant al labourioù-se e vez sikouret suraat ar rouedadoù, berraat ar mareoù troc’h ha kaeraat kreiz ar c’hêrioù.\nSevel a ra ar strollegezh he goulenn dre skrid digant SDE35 abalamour da gaout ur raktres berr-ha-berr (APS)\nKerkent ha resevet an APS gant priz rakjedet al labourioù e vez kendivizet gant ar strollegezh a-raok aprouiñ ar raktres ha neuze goulenn ma vo graet ur studiadenn dre ar munud\nSDE35 a ro lañs d’ar studiadenn dre ar munud war ar raktres\nUr wech graet ar studiadenn, a verker enni peseurt dafar goulaouiñ foran a zo bet dibabet ha raktres ar rouedad pellgomz dre ar munud, e rank ar strollegezh kemer un diviz evit aprouiñ an teuliad\nGoude bezañ resevet diviz ar strollegezh hag hec’h engouestl da vat, e vez sellet ouzh an teuliadoù hag asantet d’ar skodennoù arc’hant gant Burev ar sindikad\nSDE35 a grog gant al labourioù\nRoll an teulioù da bourchas\nEmprise de l’effacement\nDates de début et fin des travaux souhaitées\nNombre de tranche sur l’effacement,\nKreñvaat ha suraat\nKreñvaat eo lakaat barregezh ar rouedad tredan da vont diouzh ezhomm an implijerien. An traoù d’ober war o zro kentañ-wellañ : digreskoù tredanvarr en tu all da 10% a-fet pourchas, re a vec’h gant ur post treuzfurmiñ pe diaezamantoù er rouedad diwar stankted.\nSuraat ar rouedadoù eo lemel tamm-ha-tamm ar rouedadoù tredanvarr izel en aer gant orjalennoù dizolo pa’z int ar rouedadoù breskañ ha kizidikaat ouzh an elfennoù diavaez, lec’h ma c’hall traoù zo mont a-dreuz an aliesañ. Savet e oa bet rouedadoù seurt-se e-leizh er bloavezhioù 1950, pa oad krog gant an tredanaat. En o flas e vez staliet rouedadoù difuet danzouar pe rouedadoù tortiset en aer.\nKreñvaat ha suraat ar rouedad tredan a sikour gwellaat kalite an tredan a vez skignet.\nDivizet e vez an oberoù suraat gant SDE35 asambles gant Enedis, dre ur steuñv programmiñ war 4 bloaz. Gant SDE35 e vez sevenet hag arc’hantet 100 % eus al labourioù er c’humunioù war ar maez ha gant ENEDIS e vez arc’hantet ha sevenet al labourioù er c’hêrioù.\nENEDIS, merer ar rouedad, a sell pizh ingal ouzh live an tredanvarr war an ostilhoù hag ober a ra war-dro diarbenn an ezhommoù kreñvaat. Daoust da se e c’hall ar pratikoù mont e darempred gant o fourchaser energiezh pa welont cheñchamantoù bras gant an tredanvarr a vez degaset dezho. Gwiriet e vez ar goulennoù gant ar pourchaser a ro keloù d’ar pratikoù war ar pezh a vo graet da neuze.\nRe izel eo an tredanvarr, troc’hoù a vez alies ? Gallout a rit reiñ deomp da c’houzout gant ar furmskrid klemm da vezañ leuniet ganeoc’h ha kaset deomp goude.\nDemandeur : Nom, Prénom, Adresse, Téléphone et Adresse mail\nLocalisation de la plainte : Adresse ou Références cadastrales de la parcelle.\nEvit anaout an difraeoù a glot gant ho raktres, sellit ouzh hor fichennoù pleustrek\nMestroni ar goulenn tredan er rouedad\nUn obererezh Mestroni ar Goulenn Tredan (MGT rouedad) a dalvez staliañ diskoulmoù teknikel ampletus evit pratikoù lakaet diaes a-fet tredanvarr, e-lec’h ober labourioù evit kreñvaat linennoù tredanvarr izel. Gallout a reer arc’hantaouiñ ul lodenn eus an obererezhioù MGT rouedad gant ar FACE (font traolañ an tredanaat war ar maez).\nE 2015 e oa bet arnodet kement-se gant SDE35 e kumuniezh-kumunioù ar Gougleiz, e biz an departamant. An dalc’h a oa gant digreskoù tredanvarr ha gant usvarr evit daou boent loc’hañ destrizh eno. Staliet ez eus bet tri c’hempouezer rouedad en argrec’h d’ar c’honterioù hiniennel evit gallout koazhañ ar sioù a-fet kalite an energiezh en un doare efedus-tre hag a goust peder gwech nebeutoc’h eget al labourioù astenn pe kreñvaat.\nE 2016 e oa bet lakaet daou ziskoulm MGT e pleustr e Mezieg hag e Sen ; evel-se ez eus gallet chom hep dispign kalz arc’hant e-barzh labourioù kreñvaat e daou lec’h.\nGallout a ra ar strollegezhioù ezel eus SDE35 kaout skoazelloù arc’hant ouzhpenn evit staliañ bonnoù evit marc’hadoù, parklec’hioù ha tachennoù-kampiñ.\n02 99 23 45 85\n02 99 23 11 44\n02 99 23 13 78\nFiche pratique : Effacement réseaux électriques\nFiche pratique : Renforcement electrique\nGuide des aides 2020\nRépartition de la maîtrise d'ouvrage\nCarte de répartition CO\nsindikad-departamant energiezhioÙ 35


Hag e nevez ?\nBRO NAONED : Pezavare an distro ?\nE penn kentañ miz chwevrer e oa bet un dael e Naoned diwar-benn adstagañ Bro Naoned ouzh Breizh.\nDilennidi eus an UDF, ar PS, ar re chlas hag an UDB a voe pedet da roiñ o meno diwar-benn an holl gudennoù a sav rannerezh ar vro dirak 300 den. Nachet e voe dont gant ar RPR hag ar PC, ar pezh neo ket gwall souezhus.\nEvit Edouard Landrain, maer ha kannad UDF Ankeniz, neus mar ebet " Bro Naoned zo lodenn eus Breizh hag emaon e penn eus ur gêr vreizhat ". Hemañ a gav dezhañ ez ay an traoù war-raok ma vez pouezet mat war personelezh kreñv ha dibar hon bro.\n" Gwerzhiñ Breizh a challer dre ar bed a-bezh. Hon hen vro he deus un dalvoudegezh dispar ". Jean Yves Cozan, eñv, nemañ ket mui e kas gouzout hag eñv emañ Bro Naoned e Breizh pe get ken anat eo a-fed an istor. " Goubeizh a challer ivez en un Europa gevredadel ". eme Edouard Landrain ha Georges Aubron Kuzulier ker glas e Naoned, daoust ma neus ket anv choazh eus ment ar broioù a vefe enni.\nArlivetoch e voe komzoù Geneviève Chignac, Kuzulierez kêr PS e Blaen. Hervez he soñj ne challer adstagañ bro Naoned ouzh Breizh hep soñjal er pezh a vezo gwraet gant ar pevar departamant all eus broioù al Liger. Memes tra he doe kalon awalch da anzaviñ e teue ar gudenn abaoe ar chreizennañ gall ha mare Vichy. War soñj e ranker bezañ amañ. Evit ar vaouez-se evel evit tud all ne vefe ket azas Bro Breizh gant he 5 departamant e-keñver ar melestradur hag an ekonomiezh. Amañ e teu en-dro soñj ar chornog bras. Ha ne vefe ket kement-mañ kentoch un digarez da enebiñ dan adunvaniezh ?\nPetra bennak a soñjer ne vezo ket eus ar chornog ma ne vezo ket adunvanet Breizh evel ma lavar Michel François, Kuzulier kêr UDB e Naoned.\nAr gudenn a gaver e Breizh diwar-bouez an harzoù zo ken gwir all e peurrest Bro-Chall. Ret e vezo un deiz bennak harzañ en-dro ar broioù bihan evel ma voent araok an dispach gall. Perak, evel ma kennig tud zo, e tlefed goulenn meno an dud gant ur referendom diwar benn un didrochañ nevez pa ne voe ket goulennet o meno e 1941 evit sevel rannvroioù Kalvezel. Anavezet eo mat bremañ soñj tud Bro-Naoned diwar benn ar gudenn-se : 64 % anezho a zo a-du gant adunvaniezh Breizh.\nPoent e vefe ivez da gêr Roazhon ha da gêr Naoned dihanañ da choari o brezel bihan diamzeret ha da dud Bro Naoned en em zispachañ muioch er stourm-se\nUn dra zo sur, ma vennomp mont war-raok gant hent an adunvaniezh, e vezo ret mont da Naoned da vanifestiñ dar 6 a viz Meurzh evit gwaskañ choazh war enebourien hon bro.\nE deroù miz Here e vo sinet gant Bro-Chall karta ar yezhoù minorelezet, setu ar cheloù mat kinniget gant Lionel Jospin da zilennidi e gostezenn bolitikel dar mercher 7 a viz Here\nPebezh taol Kaer...\nMa vez tu da vezañ laouen gant disklêriadennoù a seurt-se, ne cheñcho moarvat netra e stad an traoù en deiz a hiziv.Arabat sorchenniñ ! Neo ket deut ar Jakobined da vezañ sot a-greiz-holl memestra !\nPa vez lavaret sinañ e vo sinet e gwirionez an nebeutañ ar gwellañ, ar pep retañ ha setu holl kuit da vezañ disammet gant ar garta-se. E-giz-se e chello lavaret Bro-Chall e ro kred ha gwarez de yezhoù hep reiñ gwirioù nevez dezho. Ouzhpenn da se e chomo ar sinadur dindan diviz a-berzh ur Stad e-giz Bro Chall a zo dija memestra sklêrijenn ar bed holl hag ivez bro gwirioù mabden, d.l.e eo arabat gortoz e rofe gwirioù nevez de geodediz. Neuze e vo sinet gant un disklêriadenn a-gevret o lavaret krak ha berr ha splann neus « e Bro Chall nemet ur bobl, ar Challaoued hag e vez roet gant ar Stad an hevelep gwirioù de holl geodediz ha nhe deus morse anavezet minorelezioù en he bro » Neo ket brav an dra-se...\nAn archant, aze emañ an dalch ivez hag a-raok pep tra, neuze e vefe dav gortoz ivez archant ouzhpenn da gadarnaat ar sinadur. Ne vo ket ! Gouizieien ar gouarnamant a zispleg deomp « pennaennoù hag anaoudegezhioù zo er Garta, neuze ne vefe ket ezhomm ag archant ouzhpenn eviti da vezañ talvoudus goude e sinadur hag e wiriekadur ». (Sic !)\nDav dar re a vez o laouenaat er mare-mañ prederiañ un tammig da veizhañ abegoù an araokadennoù kinniget, setu pezh a lavar Ni Hon-Unan goude ar chammedig aonik war-raok-se. Kontammet e oa bet Lionel Jospin gant Tony Blair kentañ ministr Breizh-Veur pa oa deut hennezh e Bro-Chall, war a seblant, emichañs ne bareo ket re vuan...\nRet eo deomp chom war evezh hag unanet muioch eget biskoazh. Ar stourm evit ar brezhoneg a gendalch hag hep gwelet an traoù war an tu fall, arabat gortoz re digant ar gouarnamant, greomp an traoù Ni Hon-Unan.\nNi Hon-Unan (emsav yaouank evit emerenerezh Breizh) a sav a-enep emzalch dichouzañvus kannidi zo da vare ma oa aet ar gaoz war ar « PACS ».\nHervez an itron Boutin eo bet un trech « speredel » ha neo ket bet un trech « jedoniel », oberoù e-giz-se ne chellont ken met ober drouk dan demokratelezh. Ouzhpenn da vezañ pell da vezañ speredel, he deus emzalch an intron maget ar « Front National ». Anaoudegezh ar choubladoù nint ket dimezet pe e vefent arallreizhidi pe get zo ur chammed war-raok a-bouezh evit ar gevredigezh.\nUr chammed war-raok a rofe ur statut e-keñver ar gwir dan holl re o deus choant da vevañ asamblez a hir dermen. Talvezout a ra ar PACS evit ouzhpenn daou vilion a dud a vev asamblez, en o zouez 30 000 koublad heñvelreizhidi.\nNHU a choulenn e vefe ar PACS ur chammed war-zu un anaoudegezh ofisiel eus statut ar choubladoù heñvelreizhidi. Emichañs e cheñcho al lezenn-mañ ar sell a vez gant ar gevredigezh war ar vinorelezh heñvelreizhel.


Pajenn:Imitation ar Verc’hes Vari.djvu/284 - Wikimammenn\nPajenn:Imitation ar Verc’hes Vari.djvu/284\nho vigilanç hac oc’h acqet da ramplissa an deveriou eus ho condition, chetu eno petra a assuro ho silvidigues.\nJudas, erves an apparanç, en deus great miraclou, ha gouscoude a so daonet. Ne velomp qet en defe great Sant Yan-Vadesour miracl ebet ; gouscoude mab Doue a ro dezan, en aviel, ar veuleudiou ar re gaëra.\nЕn istim bac en opinion an dud, e c’haller beza un dra benac eb ar santeles ; mæs en istim Doue, ne zoar netra nemet beza e vezor santel, ha ne zoar santel nemet e qement ha ma rear oeuvrou mad.\nChetu ar pes a vezo evidomp, evel evit Santes Mari, ar guir ræson evit pehini e vezo roet deomp gloar ar barados. Chetu eno guir fondamant an eürusdet dirac Doue.\nComprenit eta, ó ene christen ! penaus Doue n’en deus qet staguet ho silvidigues oc’h donesonou extraordinal, naturel, spirituel pe gorporel, pe dreist-naturel, mæs ho rentet en deus, evit parlant er c’his-ma, mæstr eus ho silvidigues, oc’h e lacat, he c’houde, da zepanti diouzoc’h.\nAn hini, ô va Doue ! a guerso dibec’h en hent ar silvidigues hac a ramplisso e oil deveriou a gristen, ennes eo a vezo dign da antreal en ho tabernacl eternel.\nFin eus an eil levr.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/284&oldid=110151 »\nKemmoù diwezhañ degaset d'ar bajenn-mañ d'an 7 Kzu 2017, da 00:01.


Breton (br) : Template “ubiquity-debconf” : Bionic (18.04) : Translations : ubiquity package : Ubuntu\n(mod OEM, evit ar saverion nemetken)\nTranslated and reviewed by Alan on 2010-05-09\nPrientiñ ar c'hefluniadur mod OEM\nO prientiñ ar c'hefluniadur mod OEM...\nPrest eo evit ar c'hefluniadur mod OEM\nPa luskot er reizhiad nevez e viot gouest d'en em gennaskañ evel arveriad 'oem' gant ar ger-tremen ho poa diuzet a-raok ; gant an arveriad-mañ ez eus ar brientoù ardeiñ ivez dre ober gant 'sudo'. Neuze e viot gouest d'ober an holl zaskemmadurioù ouzhpenn a c'houlennot d'ar reizhiad.\nTranslated and reviewed by Alan on 2010-05-10\nUr wech ma 'z eo kefluniet ar reizhiad betek ma plij deoc'h, lañsit 'prientiñ-kefluniadur-oem'. Drezi e vo diverket gant ar reizhiad an arveriad padennek 'oem' ha goulennet e vo digant an arveriad diwezhel goulennoù liesseurt a-fet kefluniadur pa vo lusket en-dro.\nDilamadur ar pakadoù\nContributors to this translation: Alan, Arnaud, Colin Watson, Denis, Evan, Gwenael, Jérémy Le Floc'h.


Lañset eo eil koulzad Tuto Breizh !\nPublié le 25/09/19 9:29 -- mis à jour le 25/09/19 09:29\nLañset eo eil koulzad Tuto Breizh ! Kit war-lerc’h Juliette evit deskiñ penaos fardañ amanenn giz gwechall !\nTuto Breizh 'zo un abadenn savet gant Brezhoweb. Er gelaouenn-mañ e kinnig Juliette Roger deomp dizoleiñ Breizh dre he daoulagad, reoù un europeanez yaouank en em gavet nevez zo e Penn-ar-Bed !\nDa welet war Brezhoweb :


pelloc'h - Wikeriadur\nEus pell hag -oc'h.\nHa n'eo ket ken tost.\nUr vro belloc'h.\n« Na ra ket gwad-fall, Soaz, pelloc'h amzer c'hoazh e vi marv eget ne vi paour ! » — (Jarl Priel, Va Zammig Buhez, Al Liamm, 1954, p. 9.)\nN'afet ket pelloc'h. — (Fañch an Uhel, Kontadennoù ar Bobl/5, Al Liamm, 1994, p. 104.)\n— « Va mab, » eme an tad, « pa ne fell ket dit ez afen pelloc'h, [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 38.)\n« [...]. Lakaat va dorn war he brennid ! Ne din ket pelloc'h. [...]... » — (Youenn Drezen, Sizhun ar Breur Arturo, Al Liamm, 1971, p. 81.)\nHa koulskoude pet ha pet gwech ne voe ket bet huchet warnon : « Bezit en anv Doue war evezh gant ho skritur ! kerkent ha ma welo an dud a veli ho skrapadennoù yar, ne deurvezint ket mont pelloc'h ha regiñ a raint ho paper ». — (Jarl Priel, Va Zammig Buhez, Al Liamm, 1954, p. 70.)\nPelloc'h-pell : muioc'h-mui pell\nAc'hanta, morjin, dont a rit ennoc'h hoc'h-unan, pelloc'h ? [...] ! — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 42.)\nMoereb, kousket oc'h, pelloc'h ?. — (Jakez Riou, An Ti Satanazet, Skridoù Breizh, 1944, p. 46.)\nAdtapet diwar « https://br.wiktionary.org/w/index.php?title=pelloc%27h&oldid=315382 »\nKemmoù diwezhañ degaset d'ar bajenn-mañ d'an 18 Mae 2021, da 12:56.


Wilhelm Zander (22 a viz Ebrel 1911 - 27 a viz Gwengolo 1974) a oa mevel-ofiser Martin Bormann e-pad an Eil Brezel-bed.\nP'edo ar brezel oc'h echuiñ en Europa ez eas da repuiñ er Führerbunker e Berlin gant Bormann. Dont a reas a-benn da vont kuit e-pad emgann Berlin, ha gantañ e kasas dielloù liesseurt, testamant Hitler en o zouez. A-benn ar fin e voe dizoloet e veve dindan an anv Paustin hag e laboure evel liorzhour.\nAdtapet diwar « https://br.wikipedia.org/w/index.php?title=Wilhelm_Zander&oldid=1822011 »\nKemmoù diwezhañ degaset d'ar bajenn-mañ d'an 10 Gen 2019, da 18:38.


klaskis - Wikeriadur\nSavet diwar klask-, pennrann ar verb klask, hag an dibenn-ger -is\ndre vlotaat glaskis\ndre c'hwezhañ c'hlaskis\nFurm ar verb klask e kentañ gour unan an amzer-dremenet strizh, en doare-disklêriañ\n— [...]. Goude-ze e lakiz va daou-zourn unan a bep-tu d'ar bardell, hag e klaskiz toullou e diabarz ar punz evit lakaat va zreid. [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 50.)\nUr priz uheloc'h e oa evidon mousc'hoarzh he dremm ront, ha p' am boe, a-benn ar fin gonezet a-walc'h evit prenañ ul luc'hskeudennerez e klaskis, met en aner, tapout ar mouc'hoarzh-se. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 23.)\nAzezet e-kichen Fañch e-pad an hent, war dorchenn ar paotr-gwetur, e klaskis toullañ kaoz gantañ. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 199.)\ngalleg : (je) cherchai (fr) (à)\ngalleg : (j')essayai (fr) (de)\ngalleg : (je) mendiai (fr)\nAdtapet diwar « https://br.wiktionary.org/w/index.php?title=klaskis&oldid=300992 »\nKemmoù diwezhañ degaset d'ar bajenn-mañ d'an 13 Gou 2020, da 18:30.


Kaozeal:gounezo - Wikeriadur\nE gwirionez eo ar memes kemmadur war-lerc'h a, e, ha ma : dre vlotaat. Bianchi-Bihan (kaozeal) 1 Mez 2015 da 12:16 (UTC)\nEvel-just, met perak dont d'ober an evezhiadenn-mañ goude bezañ savet kement a bennadoù war an hevelep patrom !? Ha perak lezel ar meneg « "Gant ur c'hemmadur mesket (war-lerc'h ar rannig-verb e pe ar stagell isurzhiañ ma) :" » neuze ?!--Prieladkozh (kaozeal) 1 Mez 2015 da 15:01 (UTC)\nAn evezhiadennoù a reer pa garer. Mont da gemmañ zo ur bazenn all, diegi am boa da ober. Ret e vefe kavout ar stumm mat da ober lavarout war un dro eo ar c'hemmmadur dre vlotaat a zo war-lerc'h e, hag ar c'hemmadurioù kemmesk. N'em eus kavet, neuze e laoskan. Bianchi-Bihan (kaozeal) 1 Mez 2015 da 16:25 (UTC)\nAdtapet diwar « https://br.wiktionary.org/w/index.php?title=Kaozeal:gounezo&oldid=196879 »\nKemmoù diwezhañ degaset d'ar bajenn-mañ d'an 1 Mez 2015, da 16:28.


Charlez ar Gall - Wikipedia\nCharlez ar Gall e 1966.\nCharlez ar Gall (An Ospital, 5 a viz Meurzh 1921 – Brest, 3 a viz Du 2010) a oa ur skolaer, ezel eus Ar Falz, hag a gemeras lec'h Pêr-Jakez Heliaz e penn an abadenn skingomz sizhuniek e 1959 (Radio-Kimerc'h). Eilet e veze gant e wreg Chanig ar Gall.\nGoude-se e voe an den kentañ da ginnig abadennoù skinwel e brezhoneg e 1964, bepred gant e wreg Chanig. Reiñ a reas e zilez e 1974 pa oa bet silziget unan eus e abadennoù. Anvet e voe Fañch Broudig en e lec'h.\nRoet e oa bet Kolier an Erminig dezhañ ha d'e wreg, gant Skol-Uhel Ar Vro e 1990 en Alre.\nKenlabourat a reas gant Brud Nevez. Ur pennad barn gantañ er gelaouenn-se diwar-benn Geriadur brezhoneg An Here a servijas da ziazez d'ur c'hazetenner brestat evit sevel Afer Geriadur an Here.\nBreizh hor bro (gant Job Jaffré). 1955. Adembannet en 2005, Toutes les Cultures de Bretagne, Ed. Skol Vreizh.\nDisterachou diwar netraig, embannadurioù Brud Nevez, 1998.\nBreiz o veva, Vivre la Bretagne, skridoù e brezhoneg hag e galleg gant Charlez ar Gall, kinniget gant F. Broudig, embannadurioù Emgleo Breiz, 2011.\n« Charlez ar Gall. Disparition d'un pionnier des médias en langue bretonne », Le Télégramme, 4 a viz Du 2010\nPrezegenn gant Paolig Kombod - ABP 6/11/2010\nLe vocabulaire breton de l'Hôpital-Camfrout - lodenn gentañ, Annales de Bretagne niv. 64-4, ha Le vocabulaire breton de l'Hôpital-Camfrout - eil lodenn, Annales de Bretagne niv. 65-4\nAdtapet diwar « https://br.wikipedia.org/w/index.php?title=Charlez_ar_Gall&oldid=1917129 »\nKemmoù diwezhañ degaset d'ar bajenn-mañ d'an 24 Du 2021, da 19:36.


Kerzu | 2012 | EMGLEV AN TIEGEZHIOÙ\nDielloù dre viz : Kerzu 2012\neurlid3.doc hag evezhiadennoù\nEmbannet da Kerzu 17, 2012 gant emglev\nE pep lec’h eürus e-lec’h evurus evit sentiñ ouzh ar reizher, daoust ma santan-me un diforc’h etrezo evel Jil Ewan. E pep lec’h “Ma-z” e-lec’h “Ma’z” a-du gant ar reizher, ha YBB§87, 88.\nE pep lec’h : mat e vefe mont dre “c’hwi”, “hoc’h” ouzh an Aotrou Doue , unan e tri ferson, ha n’eo ket gant “te” a-wezhioù.\nP. 203 Pebeilganenn : o vezañ m’eo un destenn adaozet (Kv.) em eus miret troidigezh Klerg diwar latin Lirurgia Horarum.\nP.211 : Prz 8,13 “ur fazi eo “doujañs ebet”, ret eo lavarout “tamm doujañs evet” YBB!304,336,487.\nP.214 :Prz 11,9 Ret eo din lakaat “ha ra vezo eürus da galon e deizioù da yaouankiz” ouzhpenn testenn Lec’hvie/Dardare, dre m’emañ e Liderezh Eurioù latin, Vulgata Nova, evel e Livre des Jours, Bible Crampon.\nP.215 Prz 12,3 “ha ma tisplannaont ar sellerezed dre ar prenestroù;” verb el liester daoust m’eo meneget ar rener, fazi graet p’eo bet kemmet testenn Bibll an Tour Tan a oa “ha ma tisplann ar sellerezed” en ur lakaat “displannaat e-lec’h “displann(añ)” ; skrivet em eus “ma tisplanna ar sellerezed”\nP. 215 Prz 12,8 Goude “kement tra” e ranker lakaat ur verb (YBB§ 483 ; neuze “Kement tra ‘zo a zo moged !”\nP.219 Prz 11,15 : Reizhet eo bet “da dapout anezho” a oa e Bibl Tour Tan, dre ‘d’o tapout a zo fazi kemmadur ; skivañ a ran “d’o zapout”.\n219, 220 Prz 1,16, 17 ha 18 Ur fazi eo “un all”; ret eo skrivañ “unan all” YBB§505\nP. 220 : Pebeilganenn Job 1, : ouzhpennañ a ran “Evel ma plijas d’an Aotrou, evel-se e c’hoarvezas” a zo er Vulgata Nova hag e Liderezh an Eurioù.\nP.230 Job 7, lin. gentañ,ouzhpennet em eus “O respont, e lavaras Job:”,evel m’emañ en destenn latin: “Respondens Iob ait:”.\nP.230 Job 7,3b, “nozvezhioù poan” a zlefe bezañ “nozvezhioù a boan” pe gwelloc’h “nozvezhiadoù poan” ; dit da welout.\nP.231 Job 7,14 “huñvreoù” : n’eus ket a dildenn ; he zennet em eus kuit:”hunvreoù”.\np 234 Job 11,3 E Lec’hvien ha Dardar “da randonoù” : fazi, ar ger-se n’en deus ket a liester, skrivet em eus randonennoù (An Here).\np 246 Job 28,3 ouzhpennet em eus “ar vein teñval e tevalded skeud an Ankoù” a vank e Dardare, daoust ma oa e Lec’hvien, ha m’mañ en Eurioù latin.\np.251Job 30,8 “ar kozhidi”, fazi am eus reihzet dre “ar gozhidi”\np 251 Job 30,7 “e-kerz” fazi, skrivañ a ran “e-kerzh”\np 251 ob 30,18 “va doneg” fazi reizhañ a ran dre “va zoneg”\np 251Job 30,18 e Lec’hvien e oa “dre golier va (d)zoneg e c’hourizer ac’hanon” E Dardare eo beo kemmet e “dre golier va (d)zoneg am gourizer” fazi ret eo skrivañ “em gourizer”\np 251 Job 30,17 “a-ziwarnon” a zisplij d’ar Reizher ; skrivañ a ran hepken “diwarnon”. Memestra p er Bebeilganenn.\neurlid3 – 252 15 Genver 2013\nManifestomp evit ar Briedelezh naturel\nEmbannet da Kerzu 10, 2012 gant emglev\nKarr-boutin gant Emglev An Tiegezhioù : eat@orange.fr\nYouenn Kraff a zo aet da Anaon (6/12/2012)\nEmbannet da Kerzu 6, 2012 gant emglev\nE penn-kentañ miz kerzu ez eo aet Youenn Kraff da Anaon. Abaoe un nebeut mizioù e ouie ne chome ket pell amzer gantañ da vont da gaout an Aotrou Doue.\nEus rummad Youenn Olier e oa. Gantañ ha Marsel Blanchard, person Kistinid, en doa graet e goñje e kazarn Sant-Brieg e 1945. Chom a rejont mignoned vras a-hed ar bloavezhioù a stourm en eil hanterenn an ugentvet kantved.\nLabourat e reas a-hed e vuhez evit eñvor an Aotrou Perrot, abostol «Feiz ha Breizh», e «Unvaniezh Koad Kev» ha «Mignoned Feiz ha Breizh», gant ur bennegezh vras. E luskad «Iliz ha Breizh» er bloavezhioù ’70 e voe oberiant ivez evit an oferennoù brezhonek kentañ e korn-bro Kemperle.\nAn obidoù a vo lidet e iliz-parrez Bei da 14 eur 30 d’ar sadorn 8 a viz Kerzu.\nYouenn gant e g”Kroaz Du”‘ evit prosesion an Tro Breizh\nYouenn Kraff en un emgav eus EAT (2000)\nPennad war “YA !” an 30 a viz Du 2012\nSakr eo ar Vuhez (lizher-digor a-enep an arnodoù war ar c’hroueelloù-tud a zo war roll-mouezhiañ ar Sened ar sizhun-mañ)\nEmbannet da Kerzu 3, 2012 gant emglev\nD’an Aotrou Marc, senadour.\nsur a-walc’h hoc’h eus resevet meur ha meur a bosteloù dre internet a sav a-enep ar votadenn a vo kinniget dizale er Sened diwar-benn ar c’hroueelloù.\nDegas a ran hepken deoc’h da soñj diwar betra ez eo bet stummet ar ger-se en hor yezh : diwar ar verb krouiñ an hini eo.\nHa petra a ro ur c’hroueell pa vez lezet da vont en e roud : ur C’hrouadur.\nHa penaos ez eus anezho ? Diwar garantez o C’hrouer.\nHa pa ne gredjoc’h mui e Doue, daoust ha ne ‘z eus ket c’hoazh en hoc’h askre un dra bennak a lavarfe deoc’h n’eus gwir ebet da douch ouzh argerzh an engenhentiñ-tud evel-se, evel deskarded-sorserien oc’h aberzhiñ buhezioù en anv ar “Skiant” ?\nDaoust hag eñ e voc’h diskiant ha digalon a-walc’h evit kemm al lezenn a vremañ hag aotren hiviziken e vefe graet arnodoù war kroueelloù-TUD ???\nTepod Gwilhmod, prezidant Emglev An Tiegezhioù, 29800 Trelevenez\nPrederiadennoù Miz Du 2012 Paol Kalvez\n“Anat eo ez eus un dra bennak boutin etre enkadenn ar feiz kristen hag enkadenn ar briedelezh. “ HTS ar Pab Benead XVI e Emvod an eskibien e miz Here 2012. (Gwir evit pep enkadenn)\n“ N’eo ket hepken dre reiñ arc’hant en aluzen e tiskouezer ar vertuz a garantez, met kalz muioc’h dre rannañ gant ar re all kelennadurezh an Aotrou Doue, ha dre gas war-raok oberoù a drugarez. “ Sant Maksimus ar C’hofesour (580-662) abad, brezhoneg gant KLERG en Imbourc’h 1995, p.172.\n“ N’eus netra gwelloc’h evit an den eget debriñ hag evañ ha lakaat e ene da dañva an eurvad en e labour ; gwelout a ran emañ kement-se eus dorn Doue.”. Diouzh levr ar Bibl “Ar Prezeger” 2,24.\n“ Ar bedenn-noz gant ar gerent hag ar vugale, setu gwellañ simant an tiegezh. Mar fell deoc’h labourat evit an tiegezhioù skoazellit anezho d’ober o fedenn a-gevret er gêr. “ Jozef Houze, beleg eus Plangonwal, bet kefridiet gant Yann-Baol II evit “Ar bedenn en Tiegezhioù”, ha gant eskob Sant-Brieg ha Landreger evit “Strolladoù ar Rozera”.\nAn dimeziñ evit an holl” da lavarout eo\nPedenn evit ar vro : Ewan Nikolazig, c’hwi a nac’has deskiñ galleg, pedit evidomp-ni a zesk brezhoneg !\nUr geriadur gallek anvet “Dictionnaire des Ecoliers” savet gant bugale ar c’hentañ derez ha lakaet en-linenn gant Centre National de Documentation Pédagogique e 2010 a zo bet serret war urzh Maodiern an Deskadurezh Vroadel dre ma kaved ennañ termenadurioù evel : Famille : C’est papa, maman, mon frère et moi. Père : c’est le mari de la maman ; sans lui la maman ne pourrait pas avoir d’enfants.\nAn Avielerezh nevez.: an Avielerion nevez a zle da gentañ en em avielañ o-unan dre lenn, adlenn, azlenn, dazlenn an Aviel, a-raok aliañ ar re all d’henn ober.\n“ Ar pezh a ranker ober da gentañ eo avielañ ar gristenien. Ar gwashañ diouiziegezh a zo krediñ e ouezer a-walc’h, ha neuze ne glasker ket mui deskiñ. Ha n’eo ket a-walc’h embann ur c’heloù, met diskouez emañ Jezuz o vevañ amañ bremañ en hon touez.” Fabrice Hadjadj, prederour.


Medieval: Total War (c'hoari video) - Wikipedia\nMedieval: Total War (c'hoari video)\nEvit an heuliad c'hoarioù video gwelet Total War.\nTotal War (2002-bremañ)\nMedieval: Total War - 19 a viz Eost 2002\nMedieval: Total War a zo ur c'hoari war urzhiataer, 'lec'h ma vez ret d'ar c'hoarier krouiñ e impalaerezh. E-pad ar Grennamzer e tremen an darvoudoù (adalek ar bloavezh 1087 betek ar bloavezh 1453). Brudet eo ar c'hoari en abeg d'ar gwirvoud istorel a vez ennañ.\nUl lodenn eo (an eil tamm) eus an heuliad c'hoarioù video Total War.\nAdtapet diwar « https://br.wikipedia.org/w/index.php?title=Medieval:_Total_War_(c%27hoari_video)&oldid=1851798 »


Buhez ar Sent/1912/Kom ha Damian - Wikimammenn\nBuhez ar Sent/1912/Kom ha Damian\n◄ Nil Kom ha Damian Wenseslas ►\nAn daou verzer ne nac’hjont ket o Doue evit kelo ze ; ar gouarner a reas o stlepel er mor don, mes êle an nenv a dorras o chadennou, hag e c’halljont dont d’an douar hep droug ebet. Neuze Lysias a reas o zeurel en tan, hag o vezan ne rê droug ebet d’eze, kennebeut, e lakas o dibennan : en doare-ze e tastumjont kurunen o merzerenti.\nO c’horfou a oe sebeliet en Syr. Brud eus o zantelez hag eus o galloud dirak Doue a yeas, n’eo ket hepken dre ar zav-heol, mes ive dre ar c’huz-heol. En Rom hepken e oe savet nao iliz en o enor. O hanoiou a ve lavaret bemde arôk ar gourreou en oferen.\nSetu aze gwir vreudeur ; brezel ebet n’en deus gallet terri ar garante a oa etreze ; skuilhet o deus o gwad ha heuilhet o deus an Otrou ; disprijet o deus lez ar roue, hag en em gavet int en lez an nenv.\nAdtapet diwar « https://br.wikisource.org/w/index.php?title=Buhez_ar_Sent/1912/Kom_ha_Damian&oldid=38231 »\nKemmoù diwezhañ degaset d'ar bajenn-mañ d'an 6 Gou 2012, da 11:06.


Vefa de Bellaing - KEAV\nVefa de Bellaing eo an hini he deus labouret ar muiañ evit KEAV : emañ e-touesk ar re a "ijinas" KEAV gant Langleiz ha Ronan Huon hag a labouras abalamour da GEAV da chom bev goude m'o doa kuitaet Langleiz ha Ronan Huon o c'harg. Setu amañ da-heul un darn eus he buhez stourmerez.\nGanet e oa Vefa de Bellaing e 1909 e Karaez, ha marvet e 1998 d'an oad a 89 bloaz. Bet eo unan eus diazezerion KEAV. En em gavet e oa gant Ronan Huon ha Langleiz en ur staj aozet gant Bodadeg ar Sonerion (BAS) lec'h ma kelennent brezhoneg d'ar stajidi. Goude ar staj-se, abalamour ma kave dezhe e oa re vihan plas ar brezhoneg, o doa divizet sevel ur staj penn-da-benn e brezhoneg. Kregiñ a reas he labour evit KEAV adal 1948 ha kendelc'hel a reas betek ar bloavezhioù 1970.\nVefa de Bellaing ne oa ket anezhi ur vrezhonegerez a-vihanig. En he familh, den ne ouie brezhoneg. He mamm ne oa ket Breizhadez, he zad avat, na pa ne ouie ket brezhoneg kennebeut, a oa brogarour hag a zaremprede tud an Emsav kozh. Adal ar bloavezhioù 25 e tremene he vakañsoù e Kerglof, e-kichen Karaez : da neuze e veze brezhoneg gant an holl war ar maez. En em dommet e oa ouzh ar yezh hag ouzh ar sevenadur pobl n'anaveze ket betek-henn. Graet he doa he soñj deskiñ ar yezh, ha gant se heuliet kentelioù Skol Ober renet da neuze gant Marc’harid Gourlaouen. Evit mont pelloc’h en he studi ha pleustriñ ar pezh he doa desket el levrioù, e kemeras perzh er c'hampoù a veze aozet e Milin Pennfoull e 1938-1939. Eno e komprenas « pegen pouezus e oa kaout ul lec'h ma vefe bodet ar re a zeske brezhoneg ha brezhonegerion a-vihanig » (e levr Anna ar Beg : KEAV, ar bloavezhioù kentañ 1948-1957). Diwar neuze e voe gouestlet he buhez penn-da-benn d'ar brezhoneg.\nOuzhpenn he labour evit KEAV e kemeras ur bern labourioù war he chouk. Pa’z eas Marc'harid Gourlaouen da Anaon e kemeras he flas e penn Skol Ober. E 1962 e savas Oaled Abherve e Sant Brieg. Levraouegerez a vicher e oa, arzourez ivez, skrivet he deus barzhonegoù, danevelloù ha pennadoù berr pe studioù embannet war Al Liamm (sellet ouzh pennad R. Huon, Al Liamm niv. 308-309). Difazierez e oa ivez evit Skol Ober, Al Liamm... Seniñ a rae violoñs alto (e « Conservatoire » Naoned e oa bet) hag unan eus e labourioù pennañ e voe he geriadur, Dictionnaire des compositeurs de musique en Bretagne, war-lerc'h meur a vloavezh enklaskoù diaes, ul levr e galleg diwar-benn sonerien Breizh hag a oa bet goulennet gant Skol Uhel ar Vro.\nPetra e oa he labour e KEAV ? Ul labour ramzel. Paneveti ne vefe bet netra. He dalc'husted, he nerzh labour a c'heller kaout un tañva anezho pa lenner ar rentaoù-kont pe al lizhiri a eskemme gant he c'henlabourerien. Ha mat eo degas da soñj e veze dalc'het ar skol-hañv en ul lec'h disheñvel bep bloaz. Ret e oa kavout ur skol ma c'helled degemer ar stajidi a veze maget ha lojet enni. Skrivañ lizhiri (ne veze ket graet kalz gant ar pellgomz da neuze), gweladenniñ skolioù (ne oa ket aes diblas !) a gemere kalz a nerzh hag a amzer. Diaesoc'h-diaes e oa hag a-benn ar fin e voe divizet en em staliañ da vat e Skaer : neuze hepken e kredas dilezel he c'harg tamm-ha-tamm, hogen daoust ma ne oa ket yaouank na yac’h ken e veze ingal er c'hamp bepred. Ober a rae war-dro ar bruderezh, an enskrivadurioù ha buhez KEAV e-pad ar bloaz. Ur c'hannadig a zeue er-maez div wezh ar bloaz (1953→1968), En ur C'hortoz an Eost (a-raok ar c'hamp) ha Skol Hañv (goude ar c'hamp). E-pad ar c'hamp e oa ur vaouez hegarat ha karadek a ouie degemer, frealziñ an dud nevez en em gavet er staj, ha lakaat anezhe en o aez. Hi eo a genurzhie an traoù, gant Ronan Huon da zigentañ ha Paol Kalvez goude.\nPa zilezas he c'harg er bloavezhioù 75 e oa un tamm dilañs gant KEAV evit abegoù a bep seurt met fiziañs he deus bet er re yaouank a oa o tont war he lerc'h, gouiet he deus o sikour ha lakaat en o daouarn ur benveg gouest d’en em ober diouzh ar redioù nevez ha da gendelc'her betek an deiz a hiziv. N'ankouae ket KEAV evit kello-se peogwir e veze er staj ingal da-geñver ar bodadegoù ma veze pedet difazierion Skol Ober hag o skolidi a oa eno, pe da-geñver bodadeg Kevredigezh ar Skrivagnerion.


Pierre Bordage - Wikipedia\nPierre Bordage e Saloñs al levrioù e Pariz e 2011\nd'an 29 a viz Genver 1955\ne La Réorthe, Frañs\nGrand Prix de l'Imaginaire 1994 gant Les Guerriers du silence\nPrix Cosmos 2000 1996 gant La Citadelle Hyponéros\nPrix Tour Eiffel 1997 gant Les Aigles d'orient\nPrix Paul Féval 1999 gant Les Fables de l'Humpur\nPrix Bob Morane 2002 gant L'Évangile du serpent\nPrix des lecteurs du Livre de Poche gant Porteurs d'âmes 2009\nPierre Bordage, ganet e miz Genver 1955 e La Réorthe, e Vande, a zo ur skrivagner skiant-faltazi gall.\n3.1 1992-1996 : Rohel le conquérant\n3.2 Heuliad Guerriers du silence\n3.3 Kelc'hiad Wang\n3.4 Kelc'hiad Abzalon/Orchéron\n3.5 Trilogiezh Prophéties\n3.6 Kelc'hiad ar Griots célestes\n3.7 Kelc'hiad an Enjomineur\n3.8 La fraternité du Panca\n3.10 Traoù all\n3.12 Romant audio/video\nPierre Bordage en deus tremenet e yaouankiz e Vande. Plijout a ra ar sport dezhañ ha graet en deus karate e-pad nav bloaz. Studier eo bet war al lizhiri modern e Naoned. E 1975, e-kerzh un atalier skrivañ e tizoloas ar skiant-faltazi, dreist-holl gant The Martian Chronicles gant Ray Bradbury.\nOber a reas beajoù da Azia hag pleustriñ a reas micherioù disheñvel, en o zouez levrier, e-pad meur a vloavezh.\nE 1982, pa oa o chom er Gers, e skrivas e romant kentañ Les Guerriers du silence, met ne vo degemeret gant ti-embann ebet.\nDont a reas da vezañ kazetenner sport, dilojañ a reas da Bariz 'lec'h ma kavas e 1992 e di-embann kentañ, Vaugirard, a ginnigas dezhañ skrivañ Cycle de Rohel le Conquérant.\nAr bloaz goude e tizoloas un oberenn deus ar skrivagner amerikan Orson Scott Card en un ti-embann bihan eus Naoned, Atalante (ti-embann), troet gant e gelenner kozh banjo, Patrick Couton. Kinnig a reas neuze Guerriers du Silence dezho hag a voe degemeret.\nUr berzh dic'hortoz a reas al levr ha gounit a reas meur a briz lennegel, en o zouez, Grand Prix de l'Imaginaire, Prix Julia Verlanger, Prix Cosmos 2000...\nEmbann a reas an div lodenn all eus an deir-oberenn,Wang e 1998, a zo bet loreet gant Prix de la Tour Eiffel, ha lodenn gentañ Abzalon, e ti Atalant.\nE 2000 ez eas ar Prix Paul Féval gantañ gant Les Fables de l'Humpur, adneveziñ a reas ar romant-heuliad e c'hwec'h pennad Les Derniers hommes e ti Librio.\nL'Évangile du serpent ha L'Ange de l'Abîme a zeuas er-maez e 2001, e ti Au Diable Vauvert.\nE 2008 e sav bannoù-treset video anvet Chroniques des Ombres evit an embregerezh mp3minutes. Ar bannnoù-treset a c'heller pellgargañ war Internet.\nAet eo Pierre Bordage da c'hevred Bro-Naoned, da Veuzid-Klison, da chom gant e vaouez hag e zaou bugel.\nE fin miz Genver 2009 e varvas e vaouez en ur gwallzarvoud karr-tan en India.\nKalzig a brizioù en deus bet gant e levrioù skiant-faltazi, en o zouez :\nGrand Prix de l'Imaginaire ha Prix Julia Verlanger e 1994 gant Les Guerriers du Silence.\nPrix Cosmos 2000 e 1996 gant La Citadelle Hyponéros.\nPrix Tour Eiffel e 1997 gant kelc'hiad Wang .\nPrix Paul-Féval roet gant ar Société des gens de lettres e 2000 gant Les Fables de l'Humpur.\n1992-1996 : Rohel le conquérantAozañ\nKelc'hiad Dame Asmine d'Alba (ISBN 2-84172-109-4)\nKelc'hiad Lucifal (ISBN 2-84172-123-X)\nLes Anges du fer\nL'Enfant à la main d'homme\nKelc'hiad Saphir (ISBN 2-84172-136-1)\nLe Chœur du vent\nHeuliad Guerriers du silenceAozañ\nLes Guerriers du silence, 1993Patrom:Notenn lennegel\nTerra Mater, 1994Patrom:Notenn lennegel\nLa Citadelle Hyponéros, 1995Patrom:Notenn lennegel\nLes Portes d'occident, 1996Patrom:Notenn lennegel\nLes Aigles d'orient, 1997Patrom:Notenn lennegel\nAbzalon, 1998Patrom:Notenn lennegel\nOrchéron, 2000Patrom:Notenn lennegel\nL'Évangile du serpent, 2001Patrom:Notenn lennegel\nL'Ange de l'Abîme (roman), 2004Patrom:Notenn lennegel\nLes Chemins de Damas, 2005Patrom:Notenn lennegel\nKelc'hiad ar Griots célestesAozañ\nQui-vient-du-bruit, 2002Patrom:Notenn lennegel\nLe Dragon aux plumes de sang, 2003Patrom:Notenn lennegel\nKelc'hiad an EnjomineurAozañ\nL'Enjomineur : 1792, 2004Patrom:Notenn lennegel\nL'Enjomineur : 1793, 2005Patrom:Notenn lennegel\nL'Enjomineur : 1794, 2006Patrom:Notenn lennegel\nLa fraternité du PancaAozañ\nFrère Ewen, 2007Patrom:Notenn lennegel\nSoeur Ynolde, 2008Patrom:Notenn lennegel\nLa Désolation, Bragelonne, 2017 (ISBN 979-1028101053)\nLa Résurrection, Bragelonne, 2018 (ISBN 979-1028110826)\nAtlantis, les fils du rayon d'or, 1998Patrom:Notenn lennegel\nGraine d'immortels, 1999Patrom:Notenn lennegel\nLes Fables de l'Humpur, 1999Patrom:Notenn lennegel\nLes Derniers Hommes, 2000Patrom:Notenn lennegel\nNuits-Lumière : Mystères en Guillestrois, 2002Patrom:Notenn lennegel\nKaena, la prophétie, 2003Patrom:Notenn lennegel\nNouvelle vie™, 2004Patrom:Notenn lennegel\nPorteurs d'âmes, 2007\nCeux qui sauront, 2008Patrom:Notenn lennegel\nLe Feu de Dieu, 2009Patrom:Notenn lennegel\nUne paix éternelle, 1996Patrom:Notenn lennegel\nLa Quarantaine, 1996\nBig Crunch, 1996\nMa main à couper, 1996\nPierres de lune, 1999\nDans le potager, 1999\nPaix bien ordonnées, 1999\nAux Portes des Saintes, 2000\nKali la démente, 2000\nJour de noces, 2000\n10 danevell faltazi eus an henamzer betek hiriv an deiz e 2005\n2008 : Chroniques des Ombres\nPierre Bordage en deus skrivet istor meur a film :\nEden Log (2007) gant Franck Vestiel\nDante 01 (2008) gant Marc Caro, skrivet gantañ\n↑ Ouest France 06 c'hwe. 2009 \nLec'hienn bersonel Pierre Bordage\nAdtapet diwar « https://br.wikipedia.org/w/index.php?title=Pierre_Bordage&oldid=1841610 »\nDernière modification le 14 Gou 2019, à 22:21\nKemmoù diwezhañ degaset d'ar bajenn-mañ d'an 14 Gou 2019, da 22:21.


Pajenn:Ar Prat - Nozveziou an arvor, 1909.djvu/134 - Wikimammenn\nPajenn:Ar Prat - Nozveziou an arvor, 1909.djvu/134\nMUIOC’H A HENOR D’AN DUD PINVIDIK ER BARADOZ KOULS HA WAR AN DOUAR\nBevet o doa o daou e-kreiz ar vrasa dienez, en enkrez, er renk izella e-touez an dud hag e oant deuet brema da veza koz an eil hag egile.\nPa astennas ar gwaz e gorf evit ar wech diveza war an dournad plouz a dalveze d’ezan da wele, ar vaouez a welas a-walc’h edo o vont da goll an hini a yoa bet he skoazel. Kregi a reas enni eun anken vras, hag o veza ne gave mui an nerz-kalon a vije bet red d’ezi kaout evit kenderc’hel da vale he-unan war hent ar vuez, setu hi oc’h asten ivez he faour kez korf e-kichen hini he gwaz.\nMervel a rejont unanet er maro, evel ma ’z oant bet unanet er vuez ; o daou e tihunjont d’an hevelep pred war dreuzou ar bed-all ; o daou ez ejont harpet an eil war egile dirak barnedigez an Aotrou Doue ; hag o daou ivez e oent salvet. Hor Zalver a roas d’ezo eur paper evit mont da gaout sant Per da lavaret d’ezan digeri d’ezo dor ar baradoz. Ne dalvez ket d’in chom pelloc’h da lavaret d’eoc’h pegement ez oant eürus.\nHogen en em gavout a reent c’hoaz gwall-zinerz gant an diouer eus a galz traou a yoa bet red d’ezo gouzanv er bed-ma ; skuiz e oant ivez gant an hent o doa ranket ober eus an douar-ma d’ar bed-all hag, a-hend-all, chom a rea c’hoaz eun dra bennak war o spered eus ar spont o doa bet epad ar varnedigez. Hag abalamour da gement-se holl e kavent ebat kemeret o amzer evit mont eus lez-varn Doue\nAdtapet diwar « https://br.wikisource.org/w/index.php?title=Pajenn:Ar_Prat_-_Nozveziou_an_arvor,_1909.djvu/134&oldid=158768 »\nKemmoù diwezhañ degaset d'ar bajenn-mañ d'an 12 Ebr 2020, da 18:18.


« Ur vicher hag ur feson da vevañ » - Spered ar vro - Le Télégramme\nPublié le 07 mai 2020 à 07h00\n« Ur vicher hag ur feson da vevañ »\nElouan Le Sauze (Foto Clara Thabard)\nElouan Le Sauze zo kaner ha soner. Tomm eo ar muzisian yaouank ouzh ar muzik hengounel ha kenderc’hel a ra da labourat war an dachenn frouezhus-se. Meur a briz zo bet tapet gantañ dija, asambles gant e gomperien.\nSetu aze ur vouezh hag a vez klevet muioc’h-muiañ war leurennoù ar festoù-noz. Elouan Le Sauze n’eo nemet 25 bloaz met toullañ a ra e hent, en ur gemer e amzer, davet ar sonerezh hengounel. E trede bloavezh er Pont Sup, skol-uhel ar sonerezh e Roazhon, emañ o studiañ. Ur bloaz a chom dezhañ evit kaout an diplom Stad. Reiñ a ra ivez Elouan kentelioù kan hengounel e skol-sonerezh Pondi, abaoe miz C’hwevrer. « Met a-boan komañs gant ar c’hentelioù e oe echu a-gaoz d’ar c’hoñfinamant ! Klasket ‘m eus derc’hel al liamm gant ma deskarded memestra. Met n’eo ket bet aes evite. ‘M oa ket c’hoant da lakaat gwask warne », emezañ.\n« Ur bochad amzer da labourat gant tu arall »\nUn afer a-gozh eo plas ar sonerezh en e vuhez. Elouan zo genidik eus Gwidel, e-kichen an Oriant. Krog e oa da seniñ bombard da 9 bloaz. Buan eo bet o seniñ gant bagad an Oriant. « Ur skipailh yaouank ha plijus eo ! », emezañ. E lise Diwan en doa kroget ar paotr yaouank da seniñ biniou kozh, asambles gant e gomper Louri Derrien. Kenderc’hel a reont da seniñ asambles hiziv an deiz : aet e oa ar plas kentañ ganto e festival plinn Boulvriag e 2018. Krog e oa Elouan gant ar c’han da vat, pa oa en em gavet e skol sonerezh Roazhon, goude e vachelouriezh. Kan-ha-diskan a blij dezhañ kalz. « Ul labour hir eo. Didermen, a lârfen ! Ul labour war ar yezh eo ivez, rak liammet eo kalz gant an dañsoù. Deskiñ a ran atav. » Aet ar maout gantañ hag e gomper Youenn Lange e festival fisel Rostrenn warlene. Abaoe 2019 e kan ivez an den yaouank er strollad Dasson Trio : lipet ar maout ganto da geñver festival Roue Waroch Pleskob ! Ne oa ket o c’hortoz an den dont da vezañ kaner ha soner a-vicher, met tamm-ha-tamm ez a gant an hent-se. « Diaes eo gwelet se evel ur vicher. Ur feson da vevañ eo kentoc’h ! Ul labour hag a c’houlenn ur bochad amzer da bleustriñ gant tud arall. N’eo ket just evit gounit e damm bara. »\nAdperc’hennañ an tonioù hengounel\nTost echu ar c’henfinañ, met tremenet eo buan an amzer evit Elouan : o chom war ar maez emañ, gant pemp kenlojer all, nepell diouzh Roazhon. « Kentelioù hon eus bet a-bell. Bremañ ne chom nemet dosieroù da echuiñ. Laoskel a ra din amzer d’ober sonerezh ! », a gont Elouan. Kenderc’hel a ra da bleustriñ a-bell gant ar vuzisianed all. « Labourat a ran gant Pablo Molard, hag a zo ganin er Pont Sup. Sevel a reomp pezhioù konfinet, ma faot deoc’h, emezañ en ur c’hoarzhin. Ma, âr-lerc’h ‘vo brav ‘n em welet e-dro evit peurlipat an traoù. » E penn-kentañ ar c’henfinañ en doa Elouan kemeret perzh en ur seurt tro-kan war Facebook e-lec’h m’o doa muzisianed ar vro kanet pe sonet un ton, evel Eric Menneteau, Youenn Lange, Marthe Vassalo ha kement zo. Soner hengounel penn-kil-ha troad e vefe Elouan ? « ‘M eus ket bet ar chañs da vont da zastum tonioù pe kanennoù e ti an dud met labourat a ran kalz gant levrioù Dastum. Evidon eo pouezus adperc’hennan tout ar c’hanennoù hengounel-se. Pas just tapout ‘nezhe hag ober heñvel. Met mont pelloc’h. Ma flijadur din-me eo, bepred. »\nLexiqueSkol-sonerezh : conservatoire.Bochad : beaucoup.Ar c’henfinañ : le confinement.Penn-kil ha troad : de A à Z.\nElouan Le Sauze est l’un des jeunes chanteurs et sonneurs prometteurs de la scène musicale bretonne. Étudiant au Pont Supérieur de Rennes, il est aussi professeur au conservatoire de Pontivy. Elouan a d’abord adopté la bombarde avant de se tourner vers le biniou kozh, en duo avec son compère Louri Derrien. Depuis quelques années, il a aussi démarré le chant traditionnel : il a été lauréat du concours fisel avec Youenn Lange en 2019. Pour lui, être musicien est plus qu’un métier, c’est une façon de vivre.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/17 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/17\noffrans d’an aoter, ha mar teu sonj d’id eno hen deuz da vreur eun dra-benag en da enep, lez eno da offrans dirag an aoter, (24) ha kea da genta d’en em reconcilia gant da vreur ; ha neuze, deuz hag offr da offrans. (25) En em laka a-unvan hep-dale gant da enebour, epad ma’z oud en hent ganthan, gant aoun na zeufe da livra ac’hanoud d’ar barner, hag he-man da vinistr ar justis, ha na vez taolet er prizon. (26) E gwirionez hen lavaran d’id, na zeui ket er meaz ac’hane, ken az pezo paeet an diveza liard.\n(27) Klevet hoc’h euz eo bet lavaret d’ar re goz : (28) Na ri ket a avoultriach. Mes me a lavar deoc’h penaos kement hini hag a zell ouz eur vaouez gant c’hoantegez anezhi, hen deuz dija great avoultriach ganthi en he galon. (29) Mar ra d’id da lagad deo kweza er pec’hed, difram anezhan, hag hen taol kuit pell diouzid ; rag gwell eo d’id koll unan euz da izili, eget na ve taolet da gorf holl en ifern. (30) Mar ra d’id da zorn deo kweza er pec’hed troc’h-hen hag hen taol kuit pell diouzid ; rag gwell eo d’id koll unan euz da izili, eget na ve taolet da gorf holl en ifern.\n(33) Klevet hoc’h euz c’hoas eo bet lavaret d’ar re goz : Na doui ket en faoz, mes derc’hel a ri e-kenver Doue d’al le az pezo great. (34) Mes me a lavar deoc’h : Na douit ket a-grenn, na dre an env, rag trôn Doue eo ; (35) na dre an douar, rag scabel he dreid eo ; na dre Jerusalem, rag kear ar Roue braz eo. (36) Na dou ket ken neubeut dre da ben ; rag na hellez ket ober da eur vleven beza gwenn pe zu. (37) Mes ra vezo ho ker : ia, ia, nann, nann ; rag kement a lavarer ouz-pen a zeu euz an drouk-spered.\n(38) Klevet hoc’h euz eo bet lavaret : Lagad evit lagad, ha dant evit dant. (39) Mes me a lavar deoc’h : Na stourmit ket ouz an hini drouk ; mes mar sko unan-benag ac’hanoud var da jod deo, tro e-ben ive outhan. (40) Ha mar fell da unan-benag ober proces ouzid ha kemeret da zae, lez c’hoas da vantel ganthan. (41) Ha piou-benag a oblijo ac’hanoud\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/17&oldid=125266 »